text:
GALEE GADDA TAA’E
= = == = = = = = = = = =
Milkii hin ilaallatnee gaafa ciisaa kaate?
Ollaan bitaaf mirgaa, maatiif firootnikee,
gaafa biyyaa baate, si eebbisuuf dhiisii ijaanuu sin-garre!
Atuu as deebitee nagaa itti hin dhaammannee!
Utuu kuftee Kaatee diinakee baqattuu,
daangaa qaxxaamurtee biyyoota ollaa seentee!
Achiis tole jettee hin teenye caldhistee!
Karaa danda’ameen awurooppaa seenuuf imala itti fuftee!
Dhugaaf jecha soba jibba!
Bittaa alagaaf roorroo baqa Biyyaa baate!
Hidhaafi ajjeechaa du’arraa dheessitee,
Rasaasa miliqxee,bofa aduu saafaa fi allaattii gammoojjii
fayyaatti si nyaachuuf sitti marmaaru harkaa,
ijibbaattee baatee, Wanti ati baqatte achittis siif hin hafne
kan galaanaa taate!
Utuu biyya jettee halaalatti ilaaltuu,
gaafa achi geesse namatti makamtu,
maal gochuu akka qabdu utuu karoorsituu,
bidiruun si baattu fuulduratti dhiistee
bakkuma jirtutti dhidhimuutti kaate!
Bishaan mudhii darbee hunda keessan nyaate!
Bakka yaadde ga’uuf xiqqoomaaf hankaakte!
Dachee halaalarraa si duraa muldhatu ,
miilla keetiin geessee utuu irra hin ejjetin
qurxummii afaan buute!
Bakka deemteef hin geenye!
Manaa baatees as hin deebine!
Afuurrikee culloomtishee hin bade!
Guyyaa hedduu booda akka
ati duuteyyuu miidiyaatu lallabe!
Firootnikees utuu booyee,
biyyee qotee sin hawwaalin,
Kunoo galee gadda taa’e!
=+=====//=======
Roobeeraa Badhoo Abdeta


c: text/html

text:
Waxabajjii 11, 2014 | Gubirmans.com
| Ibsaa Guutamaa Irraa
Oromoo Oromiyaa irratt mirga dhabsiisuuf diinni eenyummaa isaan akka ummata walaba tokkoott qaban haquun Oromiyaa irratt abbumaa saanii haaluu fedha. Garuu jagnooti Oromoo bilisummaa dheebotan gaarreenii fi sululoota biyya abbaa saanii keessaa lafa raasaa jiru. Diinni ilkaan raafame buqqisuu malee fala hin qabne. Garuu sana eenyutu shaffisaan godha?
Caalaan dhaabotaa malbulchaa maqaa Oromoo dhahatan Oromiyaa keessatt hojiin silaa irratt xiyyeeffachuu malan irraa maqa jiru. Ugganii waan labsatan hojiirra oolchuu utuu hin ta’in waamicha “tokkummaa, walitt baquu, walii tumsuu”jedhu tarrisaa ooluuf waan umaman fakkaata. Akeeki sagantaa malbulchaa saaniin labsame hariiroo ambaa qofaa jedhameetu. Kanaafi afaanii fi hojii saanii gidduu walfincilli kan mullatu. Kanaafi Wayyaaneen bitintiraa jirtu kan silaa duri gaggeeffamtu badisa hin eegamne kan geessisaa jirtu. Nuti eenyu, eessaa kaanee eessa geenye, eessatt qajeeluuf jirra? jennee wal yaadachisuu nuffuu hin qabnu. Oromoon dame Kuusaa keessaa tokko. Kuusaan isa caalaa dullacha yoo hin taane ulumaa dhaloota qarooma ilmoo namaa dullachoota keessaa tokko. Mamii tokko malee qaroommi Oromoo lata qarooma sanaati. Yeroo waa’een Oromoo dubbatamu yoo hiddi qarooma dullacha kanaa waliin qabu, qacceen saa ammalee keessaa mullatu, hin dhahamne guutuu hin ta’u. . Mallattooti Abbooliin Gadaa badisa irraa oolan dhimma itt bahanii fi hoodi saanii horcowii shakala qaroomicha bakka hedduu badanii. Sun Oromoof qaabachiisaa karaa fagoo seenaa keessaa imalanii fi haalama, ganamaa fi hamaa isaan mudateetii. Seenaa dureessa kan Oromummaa, barbaacha lafaa, eenyummaa, ofiinbulummaa fi birmadummaaf qabsiisuu. Mootummaan Kuusaa Barabra ture erga kufee booda qunnamtiin dameelee gidduu ture kan cite fakkaata. Tarii, yero sana ta’a Oromoon misooma addaa eegalee sirni Gadaa sirna bulcha Kandaasee bakka bu’uun faara goddinaa kan mullisuutt kan ka’ee.. Sochiin Oromoo gara kibbaatii jalqabe baqqaana baha Afrikaa kaabaa kibbatt faana dhahamu of duubatt dhiiseera. Godaansa gara kibbaatt godhame irratt Oromdur bakka bakkatt qubachiifaman hanga raayyaan Oromoo jabaatee ijaaramuun jaarraa 16faa keessa birmatuufitt garri tokkoon saanii humnoota empayera Habashaa fi Adaaliin dhuunfatamanii turani. Yeroo sana Oromummaan sadarkaa olhaanaatt guddachuun diinota kan rommisiise. Booda garuu dhiibbaa alaa fi keessaan aaboon Gadaa laaffataa dhufe. Dhumarratti, Gadaan, keessaayyuu akka dhaaba malbulchaatti jalqaba jaarraa 20ffaa keessa koloneeffatan raawwachiifame. Oromummaanis haleellaa jala seenee hanga 1960mootaatt dandamachuu hin dandeenye ture.
Oromiyaan lafaa fi ofiinbulummaan see koloneeffataan irraa mulqame. Lafa malee ilmoo namummaa himachuun hofonfola ta’aa. Koloneeffataan kutaa Awuraajjaa jedhamutt Oromiyaa kukkutee lafa isaa firoota saa fi Oromoo galtuuf hire. Akkasumas dirii fi foo’aa malbulchaa, hawasomaa fi diinagdee hawaasa Oromoos gargar ciree. Eenyummaan sabummaa kamuu kan sabicha walitt guduunfu ni awwaalame. Muuxannoo laalessaa jaarra tokko caalaaf jiratu ta’e. Haala kana jalatt aadaa, dudhaa fi dhaaba malbulchaa Oromoo balleessuun salphaa ta’eef. Akaakuun roorroo Awuraajjota hunda irra diriirfate battala tokko irraa kan ka’u ture. Kanaaf hundi gadadoo walfakkaataa jala waan tureef didha walfakkaataa seensisee. Hammuma gaaddisa tolaa walfakkaataa jala turan rakkina hongee walfakkaataas waliin dhandhamatani. Qabamuun manca’a dhaqqabsiisullee laalaa gabbarsiifama irraanfachiisee qaabannoo Gadaa boonsaa durii Oromoo keessaa haquu hin dandeenye. Oromummaan sabicha deebisee walitt guduunfuuf gufuu halle irra qaari’uu danda’e.
Akka sanatt ture kan Waldaan Maccaa fi Tuulamaa Oromoo walitt fiduun waa’ee nageenya biyya saanii mari’achiisuu kan danda’e. Itt haansee seenaa kolonooma Oro moo keessatt jalqabaaf ABOn sagantaa malbulchaa qabatee gadi ba’e. Miseensota, dabbaloota, hooggansaa fi hordoftoota qaba ture. Dabbalooti barbaachisummaa Oromummaa fi frummaa inni bilisummaa Oromiyaa fi addunyaa waliin qabu barsiisaa turani. Yaa’a kana keessa kan itt amanan kumootii horatamanii, kumootis Kaayyoof wareegamaniiruu. Ari’ama 1992n miseensota hoggansaa fi dabballooti gurguddaa biyyaa bahan yartuu turani. Hogganooti, dabbalootaa fi ummati dammaqfaman caalaan qabsoo itt fufuuf biyyatt hafani.
Humna sana beekanii dhaqabuufii dadhabuun warraaqsa Oromoo ciiga’uu ta’a. Alii alii abdii kutannaan ofii fi murtoo dogoggoraan utuu hin beekin yaada bira hin gahamne keessa nama naquu dandaha. Qabsoon Oromoo waa’ee qabsaawota tibba tokko qooda fudhatanii qofa miti. Qabsaawoti sun barbaachisoo tahuu kan haalu hin jiru garuu nammi toko fakkaattii isa caalaa guddaa ilaaluu danda’uu qabaa, guddachuuf hangi inni fudhatee fi lalisuuf maal akka fedhu? Qabsaawota beeknu kanaan bakka jirru geenyee. Kan isaan rakkise kanneen egerees akka hin rakkisne iggitiin hin jiru. Dadhabbiin taatotaa dhugaan jiru haa ta’u kan se’ame, qabsicha itt gala akeekkate irraa maqsuu hin qabuu. Qooqaa warraqxotaa keessa qooqi “hin danda’amu” jedhu hin jiru. Kanaaf rakkoo keessaa baqatanii hariiroo namoota gidduu furuuf qormaata haala walii gala dagatuun gadi bahuuf maalifaan jirachuu hin qabuu. Fulduratt deemaa ilaa fi Ilaamee dudhaa deebfachuuf qabsoo keessaa gaggeesuu yaaluutu dursuu qaba.
Caasaa malbulchaa leelloo horatee qaata lafa jiru fi jalcaasa dhiigaa fi lafee dabaan kufootaan ijaaramee jiruu, haaraa lafaa kaasanii ijaaruuf barbaachisummaan saa hin mullatu. Yaadota fi mala haaraa qabna yoo ta’e gabbisinee kaara dadhabina namaa fi hanqina waatattaan dhalate haa guutnu. Nammuu qabsoo Oromoo keessa koonkaa guutuu jirra jedhee yaaduu hin qabu. Diinni akkasitt yaadee hin beeku. Kallacha sochii bilisummaa Oromoo, ABO fi mallattooti ofiin bulummaa Oromoo yaadachisan akka naannatt hin hafne haquuf wuxifataa. Shira diinaa kana akka biraatt ilaaluun utuu hin beekin dhooftuu milkaawina saa ta’uun gamnooma dhabuu fakkaata. Yaada fedhe haata’uu waan Oromiyaa ilaalu irratt Badii keessatt utuu hin ta’in achumatt bu’urfamuu qaba. Humnas dandeettii ofiis kan itt madaalan yoo achii ta’e.
Oromummaan akka ilaalcha addunyaatt, waa’ee birmadummaa fi ofiinbulummaa Oromiyaa labsaa, dagaagaa jira. Akka dudhaa Gadaatti Oromummaan kan raagu, walqixxummaa ilmoo namaa, nagaa fi araaraa addunyaa fi haalli sanyii, amantee, saala yk garagarummaa biraan qabatee, murni an hundaa oli ofiin jedhu tokko keessa hin jiraannee dha. Amma eenyummaa sabummaa saanii baruun sillimii waggaa hedduu booda bosona Oromiyaa keessa qabsaawota jiranitt makamuuf hedduun ka’aniiru. Oromummaan ilaalcha addunyaa bilisummaati malee kan sanyeessituu miti; Oromoon jaallummaaf qulqullooma sanyiitt utuu hin ta’in fedha akeeka Gadaa demokraasi eeguu, moo’ummaa Oromiyaa fudhachuu fi walqixxummaa, qajeeltuu fi birmadummaatti amanuu gaafata.
Oromoon jagnummaa, beekumsa, qajeeltuu, nagaa, birmadummaa, waldandahuu, dhugaa fi jaalbiyyummaa leellisuu. Seenaa waloo surraan guute, aadaa, dudhaa, hooda, afaanii fi dhaalmaa Gadaa waliin qabaniin hedduu boonu. Kanneen akka hojiirra oolanii fi eegaman jaarmiyaa barbaachisaan qopheeffatanii turani. Oromoon nama qofaa utuu hin ta’in uumaa hundaaf seera qabu. Oromoon, tarii, kanneen diina irraa baranii qaran yoo hin taane gocha hamaa hin qabani, sunuu Gadaan tumamne hin jiru. Nammi hunduu walqixxummaatt ilaalama. Qabeenyaan, hojiin yk boojummaan seera malee hin tuqamuu. Sun safuu dha. Oromummaan walitt qaba eegaloota miiraa fi seeraan bulmaata kanaati.
Oromoon yaa’iin ummataa yk Caffeen iddoosotaa sirna humna olhaanaa itt tahe qabu turani. Waajjiroti hundi namoota kennatamaniin waggaa saddeet sadeetiin gaggeeffamu. Dhalooti hundi dantaa saba saanii keessatt qooda kennan qabu. Bulchi, dhalooti duubaa isa duraa waggaa saddeet sadeetiin bakka bu’uun gaggeeffama. Kanaaf nammi Oromoo hundi sadarkaa malbulchaa fi hawaasomaa biyya ofii keessatt carraa qooda fudhachuu qaba. Ummatii iddoosaa saa waajjira saaniif jechuun kabaja guddaa kennaaf. Garuu nammi isaan ayyaaneffatu hin jiru. Oromoon nama dhugaa kan ta’e, amanamaa, hardha ijaaree bor diiggaa hin olle, akka tafkii gamaa gamanatti carraa foolii dhahuuf hin kukuruphisnee ulfeessa.
Oromoo jechuun ummata jechuu dha.; sirni saanii ilmaan namaa nagaa jaallatan hundaaf banaa dha. Gadaan ummata biraa yk abba tokkootaaf sirna golgaa yeroo yk Oromsaa dhaabbataa kennuuf qaba. Qooqoti “Luka Kennaa, Moggaasa, Guddifacha fi Luba baasa” jedhan sana agarsiisuu. Altokko sirnichaan fudhatamnaan amanummaa Heera Gadaaf malee eenyuufuu hin kakattu. Fudhatamnaan miseensa gosa, isa keessaan kan sabaa ta’ama. Faanfanamaa fi gaabba oolchuuf nammi dhaabbataatt dhalootee tasifame yk guddifame haa tahu nammi biraa waa’ee seenaa saa darbee dubbachuun safuu dha. Oromsamuun waan fedhaati malee kan itt dirqisiifaman miti. Boojuun ulaagaa guutellee filmaata biyya ofiitt deebi’uu yk Oromsamuu akka gaafatu carraa qabaa. Namooti finnoota addunyaa adda addaa keessatt nambiyyummaa argatan sirni Gadaa qabattee kana irratt hagam tarkanfataa akka ture qayyabachuu danda’u.
Egaa ilaalchi Gadaa qaccee qarooma Kuusaa durii kan qabuu fi nafii ofii guddifate, ilaalcha addunyaa Oromoo hunda tokkomsu qaba jechuu dha. Maaljechi Oromummaa barreessaama kanaan Barlabsi Gubirmans irratt akka kennameti “Oromummaan mullisa mararfannaa jaalbiyyuummaa, bilisummaa, nagaa fi walabummaa Oromiyaati”. Innis jaalala namoomaa,biyyaa, ummataa, seenaa waloo surra qabeessa, aadaa, dudhaa, hoodaa, afaanii fi akaakilee tokkicha, dhahachuu irratt hundaawa. Oromummaan farra namoomaa baasaa, hacuuccaa fi dabaati. Hundaa olitt farra kolonummaati
Nammi tokko yeroo waa’ee biyya ofii yaadu kan jalqaba itt mullatu diida hiriyaa waliin keessa burraaqaa guddattee. Danaan waliigala biyyaa achii eegalee kan ijaaramaa dhufu. Diida sana malee qaabannoo haa ta’u nameenyaan yaadatamu hin jiraatu. Diida sana, isaa waliinis qaabannoo bakka kiyya kan ittiin jedhan, biyya yk gandaa, diinni dhabsiisuu kan fedhu. Kan du’an illee reeffa saanii girgijii walirraa jalatt ijaarame “fukaa” jedhamu yeroof kiraayyii fudhatan keessa suuqama malee bakka awwalaa dhaabbbataa dhabsiisaniru. Kan lubbbuun jiranis araddaa akaakilee saaniitii baasanii karaatt gad darbatu. Dudhaan nammi dhalatee lafa hidda handhuura itt awwaalan dhabu, du’ee awwaala dhowwamuu caalaa hamaan maaltu jira? Lafa biyya offii irratt aangoo qabatan malee waa’ee Oromiyaa fi Oromummaa dubbachuun nama dhiba. Achiiti kan Oromummaan biifee addunyaa waliin gahuu dandahu.
Dhaaboti Oromoo hedduun akka “Daldaloota Ayyer Bayyer” jedhamaniiti (abba tokkee hin homishnee fi gibira hin baafne). Jarri akkasii kanneen homishanii fi raabsan waliin wal argaa hin qabani. Bakka qubatan waan hin qabneef qilleensaa qilleensa irraatt waamicha tumsaa milkaawullee dhimma hin baafne tolchaa oolu. Hobbaatiin saa kan lakkoofsaa malee kan akaakuu hin ta’u. Kanuma kaleessa waliin socho’uu dadhabne jedhantu deebisanii wal xaxuuf walwaamu. Ummati Oromoo ballaan dilga’uu malee murnota keessatt erga addaan bahani wal muuduu yoo hin taane kan jijjiirame hin jiru. Kan waamicha dhugaa gochuu barbaadu hunda dura lafa Oromiyaa irraa gocha agarsiisuu qaba. Kana malee,”carpetbaggers” (ayyaan laallatoota Amerikaa bakka waa bu’inaa jedhanii hin dhibne) waliin kan adda isaan godhu hin jiru. Wan wareegan kophaa jalqabuu hin danda’an taanaan maaf gargar bahanii? Kaayyoon ganamaa nu hin baasu Oromoof mala addaa qabna kan jedhan isatt deebinaamoo amma ejjennoo lamaan maaliin walitt araarsuuf jedhu? ABO fi kanneen kaayyoott amanan waamuu haa ta’u ABOn fi kanfakkaatan sanaaf deebii kennuun walabummaa Oromiyaatt ga’isuu ta’a.
Maqaa ofiif yoo ni yaadu ta’e, biyya qabna yoo jedhu ta’es dhaaboti malbulchaa hundi Oromiyaa keesssaa socha’uu qabu. Yeroo hundaa sabi biyya malee jiraachuu isa fakkeenyi himamu kan Yihudotaati. Dilormaa harka caalaatu biyyaa ari’amee addunyaa irra faca’ee waggooota kumaa ol jiraate.Bakka biyyi hin jirrett ayyaana saboomaa cimaan isaan walitt hidhee turse, amantee saanii durii kitaabota irratt hundaawe, afaan Hibruu, faanfanama Badii irratt isaan mudate, filmata yartuu qaban daldalaa fi barumsaa ture. Isaanuu akka ummataatti qorumsa jireenyaa saaniitt dhufeen bakka keenya kan jedhan soquu dirqisiifamani. Hanga Badii turanitt irbuu amantee saaniitt abdii kutatanii hin beekani.
Oromoon biyya ofii keessatt buqqa’anii; kan biyyaa ari’amanii bahan kan hafaniin walitt yoo ilaalaman lakkoofsaan hamma hin jirree dha. Qabsoon biyya ofii deeffachuuf tolfamu kamuu achumaa hoogganamuu fi hojiirra oolchamuu qaba. Fakmishoon Yehuudii waan wal hin fakkaanneef Oromoo Badiin kan yaadamu miti. Waggootii kumii hafanii digdama keessattuu afaan addaa addaa dubbachuutt ka’aniiruu. Fakmishoon Hayila Sillaasee harka alaa fi masaka saanii gaafata. Sun murna biyyaa bade bara hedduu ture deebisanii biyya irratt fe’uu ta’aa. Murna akkasii fi koloneeffataa gidduu addumaan hin jiru. Hayila Sillaaseen Biritishootaan gargaaramee Itoophiyaatt deebi’un injifannoo adda biyyaa karaa irraa akka maqsee argameeraa. Kan Empayera Itoophiyaa bilisomsan jaalbiyyoota turanii, garuu duuba irratt Badii fi Baandaa gantuutu bu’aa itt argate. Nammi mataa nagaa qabu yaada ifsateef baqatttuu deebiteen fannifama jaalbiyyicha guddaa, Balaayi Zallaqaa hin deggeru.
Oromoon bakka hallett kan malbulchaa haa tahu kan hawaasomaa jarmaa cimaa barbaadu. Keessatuu kanneen ala jiraatan walitt dhiheenya saanii jabeessuu fi horee saanii jeequmsa eenyummaa egeree irraa baraaruuf jaarmaa hawaasaa cimfachuun anja qaba. Jarmaa cimaan lammii ofiif wan tokko tokko buusuuf saaqaa argachuu ni salphisa. Ijoollee saanii seenaa fi afaan ofii barsiisuuf sagantaa waloo baafachuu dandeessisa. Ijoollee hedduun biyya dhaqxee hojjechuu yk ilaaluu jireenya addunyaa tokkoffaatt bartee, sadaffatt gadeebitee baruun ni rakkisa taha.
Kanaaf kan qaamaan dhaquu hin dandeenye yoo jiraatan biyyi akaakilee saanii qaabannoo saanii keessaa akka hin haqamne falamuu qaba. Waldaa Hawaasa Badii Addunyaa Guutuu ijaaranii qabeenya namaa fi waatattaa saanii qindeessuun bu’aa tolaa waloof akka dhimma baasu gochuu danda’uu. Dhaabi hawaasaa jabaan Oromummaa irratt hundaawe qabsoo sabaa biyya jiru utubuu danda’a. Biyya ofii jaallachuun malbulcha keessatt qooda fudhachuu qofaan akka hin mullifamne hubachuun dansa. Abbaan qooda caalaa taphachuu danda’u yoo taphate misha. Dandeettii walitt qabame keessaa wanti nagaan bahee guboo rakkoo biyyattii buqqisuu dandaha ta’aa. Kan fedha qabu hundi sana akka godhan jajabeesuu dha. Yerro hedduu kan mataatt nama dhufan jabduu dhaabota akka Bu’uursa Mediyaa Madda Walaabuu, OMN fi Afaanii. Nokkorro malee waan danda’anitt bobba’anii. Ummata Oromoof sagalee fi wan ittiin boonu ta’aa jiru. Sanaa alatt, “Booyicha hin beektuu dhaqii dhagaa guuri” waliin jechuu danda’uunis gaarii dha.
Marsaa seenaa sabichaa kanatt hojiin dhaabota malbulchaa garri caalaan lafa jala gaggeeffamu. Kan biyya alaatt seerawaa ta’e biyyatt wanjala ta’a. Wanti bilisummaa demokraasii lixaa jalatt karoorfannu biyya akeekatameef keessaa tokko akka hubuu dandahu hubachuu dha. Kun sammuu keessaa gola malbulchaa qabaachuun utuu hin ta’in sochii bilisummaa diina sabaa loluutt jiru herreguunii. Biyyatt Oromoo ta’anii yaada walaba qabaachuunillee yakkaa. Eessa akka dhukubuun kan beekan jara biyya jirani. Laalaa saanii qooddachuuf hogganootii fi beekoti t yeroo hundaa naannaatt argamuu qabu. Lammiin ala jiran dandeettii qeyee ol kaasuuf waan gumaachan hedduutu jira.
Guddina seenaa keessa, Oromiyaan bakka amma jirtu geesseettii. Tibboota sana hunda Oromummaan humna ittiin oofamtu ture. Koloneeffataan eenyummaa sabaa balleessuuf kan dandahu hunda tolchaa jira. Caasoliin malbulchaa fi hawaasomaa hundi burkutaawanii sabicha walitt fufuuf afaan saanii qofatu hafe ture. Erga of barri Oromummaan qabsiifamee sochii jala dhaabbachuu farraa kolonii ta’e eegalee, daangaa Awuraajjota gidduu cacabsuutt ka’ee, ammaa gara walakkaa jaarraa tokkoo ta’ee jira. Oromummaan akka sochii sabbonakarisoo biyyoota tokko tokkoo utuu hin ta’in ilaalcha addunyaa bilisummaan masakama. Malraaga Gadaa, birmadummaa, ulfina ilmoo namaa, olhantummaa fi walqixxumaa hundaawa. Oromoon nagaa fi birmadummaa jaallata. Wajjirooti saanii kennataan guutaman, daangaan waggaa saddeetii kan kennataman irratt buufamu fi Gumiin ummataa angoo olhanaa ta’un dharraa ummataa kanatt igitii tolcha. Qabsoon Oromoo akka dalaga Badii gaagaa hin qabneett ilaalamuu hin qabu. Sabboonota jaalbiyyootaa fi jannootaan bakka rakkoon jirtuu gaggeeffamuu qaba. Walmarri qabsawootaa fi qaaqi biyya alaatt toora galfaman yoo dimshashumatt jijjiiramuu baatan dhimma hin baasuu. Ammaaf tafkittii “Jettee duute haa jedhanii mo’oo na kooba” jetteen adda hin jirani. Lafti kan mootummaa koloneeffataati jedhamee labsamee. Oromoon lafti saanii butamuu fi mirgi saanii ugguramuun bitintirfamani. Diinni sabboonta koomeerra ijaajjaa fi mallattoo eenyummaa sabaa fi qabsoo bilisummaa mancaasaa jira. Sanaafi ABOn kan gooltuutt galmeeffame. Rakkinni harka irra jiru Oromoo finiinsuu fi koloneeffataa qaccefixaa tolchu sanaa. ABOn goolutuu dha jedhameef Oromoon hin fedhamne hundii ABO ta’ee gooltummaan dararamaa jira. Falli saa qabsoo dhiifama hin qabne kutannoo fi naamusa cimaa akka sibiilaan oofamu.
Ulfinaa fi surraan dabaankufootaaf; walabummaa, walqixxummaa fi bilisummaan kan hafaniif; nagaa fi araarri Ayyaana abboolii fi ayyoliif haa tahu!
Ibsaa Guutama
Waxabajjii 2014

robotstxt: allowed

filter: keep


text:
Maqaa qabsoo bilisummaa Oromootiin bu’aa dhuunfaa isaaniitiif kadhaan hin ta'u!
“Walaga’ii ilmaan Oromoo” jedhamuun baatii tokkoo oliif xayaa, bilbilaa fi E-mailaan ilmaan Oromoo biyya Swiss jeran maratti caasaa Murna Shanee-Qinijitiin lallabamaa kan ture yaamichi murna shanee Qinijit kana irratti nami 23 qofa akka irratti argame hubatame jira.
Dabbaallee Olaanaa Shanee-Qinijit “itti gaafatamaa damee dantaa alaa Abo” ofiin kan jedheen kan geggeessan irratti; Oromoota dhibbaantamaan Swiss keessa jiraatan keessaa nami 23 qofaan irratti argamuufiin hangam yaamicha afaan faajjessa Muna kanaa Oromoon akka hubatee fi hangam Oromoon akka isaan mufate kan agarsiisuu fi yoo sammuu Oromummaa qabaatan kan barumsa kennuufii danda’u ta’ee jira.
Muraasuma Oromoota argaman kan irratti illee lallabni dabballee kanaa kan xiyyeeffate gumaacha horii kadhachuu irratti yoo ta’u; haala qaanesaan xumuramuu isaa gabaasinni Bern irraaa argame addeesse.
Ijoon yaamicha isaanii kadhaa horii qofa ta'uu kan hubatan Oromoonni achitti argaman 23 keessaayyuu; Sabboontonni Oromoo kadhaa murna kanaa “qoosaa“ jechuun taajjaba qaban itti himuun gaaffii wal fakkaataa dhaan deebii kennaanii jiru.
"Nugargaaraa jechuun achi as ba'uu keessaniin dura; Hoggantoota qabsoo bilsummaa Oromootiif gurra kennaatii, tokkummaa dhaabota Oromootti amanaatii as nutti kootta."
"Eenyummaa keessanuu isin hin beeknu! " kan jedhuu fi kan kana fafakkaatan gaaffii ciccimoon kan haqa jiru ergamoo murna kanaatti kan himan sabboontonni Oromoo.
“Deeggarsa nuuf hin gootan yoo ta’e bor biyyatti galuu akka hin dendeenye beekuu qabdu!!!” jechuun Oromoota muraasuma yaamicha isaanii kana irratti argaman illee doorsisuu ykn sodaachisuuf kan yaalan Obbo Gaashuu Lammeessaa gaaffii Oromoonni gaafatan adda addaaf doorsisa akkasii deebii gochuuf yaalaa akka turani dha. Gaaffii gaafatamaniif aarii fi dallansuun usuu kan filatan akka ture dha qooda fudhatoota irraa gabaasni dhiyaate.
“Uummata Oromoo irraa horii kadhaan argatan qabsoo Oromoo dura ittiin dhaabbachuuf himata “Mana Seeraa“ jettanii, halagaatti sabboontota Oromoo fi ABO yakkuuf kan oolchitu. Gargaarsa horii Oromoo irraa gaafachuun qaanessaa isinitti hin ta’uu?” Jechuun sabboontonni Oromoo gaaffii dhiheessaniif; murna shanee Qinijit kana bakka bu’uun kadhaaf kan dhufan Obbo Gashuu Lammeessaa deebii laachuu hin dandeenye.
Walaga’ii ilmaan Oromoo jedhamuun baatii tokkoo oliif xayaa, bilbilaa fi E-mailaan ilmaan Oromoo biyya Swiss jeran maratti lallabamaa kan ture yaamichi murna shanee Qinijit kun nami 23 qofa irratti argamuun; shanee Qinijjita ilmaan Oromoo afaan faajjessuuf dhama’a godhu hangam akka hubatanii fi bakka dhorkatan kan hubachiisu dha.
Guyyuma kana Magaala Swiss gurguddoo keessaa tokko kan taate Magaala Zürich keessatti wal ga’iin sabboontota ilmaan Oromoo kan deemisifame yoo ta’u; halaa fi deemsa, rakkoo fi gufuulee qabsoo bilisummaa Oromoo ilaalchisan irratti yaada wal jijjiiruun, diinaa fi fira ilmaan Oromoo hundee hanga ammaatti eenyuu fi maal akka ta’e gadi fageenyaan irratti ibsa walii kennuun maree guddaa guyyaa itti godhatan ture.
Maqaa "yaamicha wal ga’ii ilmaan Oromoo " jechuun gantoonnii qabsoo ergamtoonni Amaaraa haaraan, Oromoo of fakkeessuun afaan nu fajjessuuf yaalan oromoon dursee beekee jira jechuun, maree kana kan eegalan sabboontonni Oromo swiss, yaamicha akkasiif yeroos ta'ee gurra hin qabnu. jechuun ture haasaan kan eegalan.
Akka Auropaatti sa’a 3:00-6:00 kan ture Wal ga’iin Sabboontota Oromoo kun ergamtoota diinaa ta’uun; mooraa qabsoo ilmaan Oromoo diiguuf oliif gadi kan jedhan muni shanee-Qinijjit gochaa isaanii farrummaa irraa deebi’anii; lammii isaanii cina akka dhaabbatan yaamicha gochuun barbaachisaa dha! kan jedhan ilmaan Oromoota kun; maree wal fakkaatu yeroo gabaabaa keessatti gochuun; gadi fageenyaan haalaa fi deemsa, adda addummaa fi tokkoommaa dhaabota ilmaan Oromoo fi cimina Qabsoo Oromoof qooda gumaacha jennee amannu irratti ibsaa fi ejjennoo baldhaa hatattamaan akka godhamu irratti walii galuun gammachuun xumuramee jira.


text:
Thursday, 17 September 2015
Kibba Baha Oromiyaa Keessatti Hidhattootni Wayyaanee 10 Ol Ta’an WBOn Haleelamanii Hojiin Ala Ta’an
Abdii fi Gaachanni Ummata Oromoo WBOn Godinoota Oromiyaa adda addaa keessatti tarkaanfilee boonsaa loltoota, hidhattootaa fi basaasota wayyaanee gufuu QBO ta’an irratti fudhatu jabeessee kan itti fufee jiru oggaa ta’u, haaluma kanaan WBOn Kibba Baha Oromiyaa Baalee keessa sossohu tibbana hidhattoota wayyaanee humna faxinoo jedhaman haleeluun 10 ol hojiin ala gochuun meeshaalee adda addaa irraa booji’uu oduun tarkaanfii waraanaa SBO dhaqqabe ifa godhee jira.
Haaluma kanaan WBOn Kibba Baha Oromiyaa Baalee keessa sossohu Fulbaana 07,2015 Ona Sawweenaa bakka ganda Hoofii jedhamu keessatti ganama keessaa sa’aa 10:00 hanga 10:20 giddduutti hidhattoota wayyaanee maqaa faxinoo jedhuun ijaaramanii socho’uun WBO sakatta’uu fi bobbaa isaa danquuf sochii irra turan haxiidhaan haleelee 4 yeroo irraa ajjeesu, 6 ol ammoo akka hamaatti madeessee jira. Hidhattootni wayyaanee garii tarkaanfii kana jala dhaabbachuu dadhabuudhaan tokko tokkoon faffaca’anii akka baqatanis ibsameera.
Waraanni Bilisummaa Oromoo tarkaanfii kanaan qawwee AKM 4 hidhannoo guutuu waliin, rasaasa AKM 400, Boombii harkaa F1, 12, boorsaa waraanaa 5 fi mi’oota gara garaa biroo diina irraa booji’uun dantaa QBOf akka ooches gabaafameera.
Tarkaanfiin diinaa fi ergamtoota diinaa kanneen gufuu QBO ta’an irratti fudhatamu jabaatee kan itti fufu ta’uus WBOn Godina Kibba Baha Oromiyaa Baalee keessa sossohu hubachiisee jira.
Waraanni Bilisummaa Oromoo Godina Kibba Baha Oromiyaa Baalee keessa sossohu Adoolessa 08 fi 09,2015 Ona Eelkarree baka Eel-Dhoor jedhamuu fi onuma kana bakka Halloo Dheertuu jedhamutti tarkaanfii waraana wayyaanee irratti fudhateen 30 ol du’aa fi madoo taasisuun meeshaalee waraanaa fi mi’oota adda addaa booji’uu isaa gabaasuun keenya kan yaadatamuu dha.
Subscribe to: Post Comments (Atom)


text:
Haalli kun biyya Oromiyaa fi Itiyoophiyaa keessatti jijjirraa siyaasaa jabaa fida jechuun ummanni haalaan irratti mariyachaa jira.Caasaan mootummaa Wayyaanee martuu shororkaayee kan gaafa Mangistuu H/Mariyam biyya gadhiisee bahee san fakkaata.Haalli kun jijjirraa fidee sabaa fi sablammoota kamiifuu Bilisummaa fi Walabbummaatti akka fullaasuuf jecha irratti hojjechuun
Sirni mootummaa Waayyanee harca’aa jirus jijjirraa hudee qabu fiduuf kan tattafatu hin fakkaatu kanaafis qophii osoo hin taane aangoo irratti of jabeessuuf aanjaa addaa soqachuu waan hin dhiifneef ummanni kana irratti yaada kennachuu fi amma irraa itti of qopheessuun karaa dha.
Qeerroo


text:
Maastar Plaanii Finfinnee ajjeesuu dhaan qotee bulaa naannoo Finfinnee balaa itti aggaammatamerraa hambisuu dhaaf waan 7 godhuu dandeessan
- Jibba plaanichaaf qabdan ifatti baasaatii dubbadhaa. Plaanichi Oromiyaa dhaaf maaliif gadhee akka ta’e firrottaniif hiriyoottan keessanitti himaa.
- Garee, fi mandaraan walgurmeessaatii Maastar Planii kana ajjeessuuf qabsaawaa.
- Maastar Plaanii kana mormuu dhaaf waamicha Oromoo maraaf godhamu eegaa. Yeroo waamichi godhamu waan isinrraa eegamu godhaa.
- Filannoo baranaa keessatti dorgomtoota Maastar Plaanii Finfinnee morman qofa filadhaa. Firoottan keessaniif hiriyoottan keessanis kanuma akka godhan itti himaatii amansiisaa.
- Kongrasa Federaalawaa Oromo (KFO) maallaqaan gargaaraa. Paartiin kun Maastar Plaanii Finfinnee akkanni cimsee mormu hubadhaa, firoottan keessanis hubachiisaa.
- KFOn filannoo dhufu akkanni mowatu godhudhaaf ofkennumsaan gargaaraanii. Hiriyyottan fi firoottan keessan 10 bilbilaan yookan qamaan argaatii akka isaan miseensota KFO qofa filatan amansiisaa.
- Qabsoo dheeraaf hadhaawaa godhuu dhaaf mudhii keessan hidadhaa. Bilisummaan tolaa akka hin argamne yoomuu hin dagatinaa.


text:
Afaan Oromoo, Eessarraa Garamitti?
Saba tokko saba biraa irraa kan adda baasan keessaa tokko afaanii fi aadaa isaati. Afaan meeshaa sabni tokko aadaa, duudhaa, safuu fi seeda isaa ittiin ibsatu, mallattoo eenyummaa isaati. Afaan yoo ittiin hin baramnee fi hin hojjetamne suuta suuta laafee gara du’aa fi dhabamuutti deemuu danda’a jedhu warri dhimma afaanii irratti qoratanii fi hojjetan.
Afaan Oromoo afaan uummata miliyoonota hedduun dubbatamu ta’ee osoo jiruu hacuuccaa fi cunqursaa waggoota danuu oliif humna koloneeffatootaan irra gaheen, akka ittiin hin baratamnee fi hin hojjetamne godhamee akka baduu fi Afaan Amaaraan akka liqimfamu gochuuf warra yaalamaa ture keessaa isa tokkodha. Haata’u malee qabsoo ummati Oromoo fi ilmaan cunqurfamoo kan biroo waloon godhanii fi injifannoo bara 1991 argameen Afaan Oromoo, Oromiyaa keessatti afaan barumsaa fi hojii akka ta’uuf carraa ykn hiree argate.
Haala kanaan bara 1991 yeroo ABOn handhuura Oromiyaa Finfinnee seene irraa kaasee Qubee Afaan Oromoo barachuu fi barsiisuun duula guddaatu godhame. Kitaabonni barumsaa kumaa fi kitilaan maxxanfamee manneetii barumsaaf raabsaman. Barruulee fi gaaxexoonni hedduun bahuu jalqaban. Barruulee yeroo sana dhalatanii fi maxxanfamuun ummata bira gahaa turan keessaa, kanneen akka Qabee, Innikka, Madda Walaabuu, Gadaa, Ichima fi Biiftuun kan yaadataman yoo ta’u, gaazexoota yeroo sana turan keessaa ammoo kan akka Bakkalcha Oromiyaa, Madda Walaabuu, Urjii, Coqorsa, Seyfe Nebelbaal, Risaa fi Irreecha kan jedhaman ni yaadatamu.
Kaasetoonnii fi kitaaboti bahaa turanis hedduu turan. Fiilmiin Afaan Oromoon soneeffamanii fi ummata Oromoo biratti seenaa guddaan yaadataman, kan akka Dukkanaan Duuba, Fuula dhokatee fi Jilbeebbii kan jedhaman yoo ta’u boodarra kan bahan Qaanqee, Hadhaa, Qoraattii Gadameessaa, Eelaa fi kan kana fakkaatanii fi maqaa isaanii kan hin yaadanne hanga baroota dhiheenyaatti hedduutu burqan. Keessattuu Fiilmiin Dukkanaan Duuba jedhamu, kan Obbo Dhaabaa Wayyeessaan qophaa’ee, dararaa fi hacuuccaa ummata keenya irra gahaa ture kan ibsu yoo tahu, seenaan isaa kan hin dagatamne hojii guddaa ture. Haa ta’u malee barruulee, fiilmii fi gaazexoonni kun akka jalqabanitti itti fufanii guddachuu fi babl’achuu hin dandeenye. Hidhaa fi dararama mootummaan wayyaanee namoota waan kana hojjetan irraan gaheen qopheessitoonni gaazexoota kanaa hojii isaanii itti fufuu dadhaban. Artisoonni hedduun kan yeroo sana burqanii fi mul’atan, gariin ni ajjeefaman, hedduun ammoo biyyaa bahan. Kanneen booda kana mumul’anii fi ummata biratti jaalatama argataa dhufan, akka eegamanitti guddachuu hin dandeenye. Barruulee fi gaazexooti biyya keessatti bahaa turan guutummaatti gabaa irraa kan dhabaman yoo ta’u, biyya alaatti Barruuleen Burqaa jedhamtu kan Obbo Daraaraa Maatiin qophaawaa turte hanga tokko deemtee har’a isheenuu gabaarra hin jirtu. Yeroo ammaa dimshaashumatti barruuleen ykn gaazexaan walabaa kan Afaan Oromoon dhimma Oromoo fi Oromiyaa irraa dubbatu, biyya keessattis ta’e, biyya alaatti kan barreeffamaa fi maxxanfamaa jiru hin mul’atu ykn hin jiru.
Afaan Oromoo bara 1991 hanga naannoo bara 2000 ykn 2005tti guddataa fi dagaagaa ture amma gara duubaatti waan deemaa jiru fakkaata. Gaazexoota Afaan Amaaraan biyya keessatti heddumminaan maxxanfamaa fi bahaa jiran keessaa kan Afaan Oromoon bahu tokkollee dhabuun, waan guddaa nama yaaddessuu fi egeree guddina Afaan Oromoo kan gaaffii keessa galchu ta’ee mul’ata. Mootummaan wayyaanee toftaa adda addaan Afaan Oromoo irra dhiibbaa ifaa fi ifa hin taane geessisuun dadhabsiisaa fi dhabamsiisaa jira. VOAn Afaan Oromoon yeroo oduu dabarsuu eegale, gabaastota Afaan Oromoon biyya keessaa oduu dabarsaa turan, kanneen akka Obbo Fayyisaa Yaadasaa, Obbo Zalaalam Gammachuu, Aadde Nohamiin Biqilaa fi kan isaan fakkaatan hojii gabaasummaa dhorkamanii, yeroo ammaa warra Afaan Amaaraa dubbatan qofaatu mirga argatee gabaasaa fi oduu dabarsaa jira.
Waajira aadaa fi isportii Oromiyaa jedhamu jalatti wiirtuu qorannoo Afaan Oromoo qoratee barruulee fi kitaabota baasaa turan har’a oduun isaanii hin jiru. TV fi Radiyoon Afaan Oromoo ofi danda’ee haa dhaabbatu jedhanii Finfinnee irraa gara Adaamaatti erga godaanee booda, TV- Oromiyaa kan jedhamu sun waggoota jalqabaaf sagantaa fi qophii nama hawwatu hanga tokko kan afaanii fi aadaa Oromoo guddisuuf hojjechuuf carraaqe, har’a yeroo qilleensa isaa gara caalu, Waaltaa Information kan jedhamu dhaabbata odeeffannoo Wayyaanee kan ta’ee fi Kookaa Kollaa Superstar kan jedhamu, Kampaanii Sheek Alamuddiiniif kan dalagu irraa fudhachuun Afaan Amaaraan sagantaa bashannanaa fi oduu gara garaa dabarsaa jiru. Maqaaf TV-Oromiyaa jedhamee haa waamamu malee, akka amma argaa jirrutti kan warra Afaan Amaaraa dubbatuun dhaalamee jira.
Ijoolleen Oromoo kanneen kaasetaa fi CD Afaan Oromoon baasaa turanii fi abdii guddina egeree artii Oromoo kan ta’an, har’a sagalee isaanii dhagahaa hin jirru. Kanneen fiilmii fi diraamaa gara garaa qopheessanii fi hojjetan, bakka itti shaakalanii fi hojii isaanii mul’isan dhabanii boohaa fi iyyaa jiran. Kana mara yeroo xiinxallu, daraaraan Afaan Oromoo irratti mul’ataa ture firii horee dagaaguu irra coolagee goggoguurra akka jiru hubanna. Kun maaliif ta’a jennee yoo gaafannee fi qoranne deebiin isaa ifaadha. Diinni kaleessa afaan keenya, afaan hojii fi barumsaa akka hin taane dhiibbaa guddaa gochaa ture har’allee hin ciifneef. Afaanichi yoo guddatee babal’ate, afaan isaanii liqimsee gabaa keessaa akka isaan baasu waan beekaniif toftaa fi mala adda addaan, suuta suuta rukutuun dadhabsiisanii ajjeesuuf halkanii guyyaa irratti hojjetaa akka turanii fi har’as akka itti jiran hubachuun nama hin dhibu. Warri maqaaf Oromiyaa bulchanii fi Afaan Oromoon hojjechaa jiran dimma kana akkamiin akka ilaalanii fi hubatan Waaqni haa beeku. Dubbii cimaan kan afaan isaan hidhee fi harkaa miila isaan takaale akka jiru isaanis hin wallaalle. Garuu dubbachuu fi falmuuf onnee isaa dhaban fakkaata.
Dadhabinaa fi kufaatii yeroo ammaa afaan keenyarra gahaa jiruuf kan komatamu alagaa qofaa?
Akka hubannaa fi ilaalcha kootti irra guddaa kan komatamuu qabu numa abbaa dhimmaa Oromoodha malee orma qofaa miti. Maaliif jedhamuu ni mala. Kana kanin jedheef muuxannoon bara 1991 irraa qabee hanga har’aatti argee fi hubadhen qaba. Yeroo Qubeen Afaan Oromoo barsiifamuu eegale namni marti alagaallee dabalatee barachuuf halkanii guyyaa tattaafataa ture. Isaan keessaa gariin afaanii fi eenyummaa isaanii ittiin guddisuu fi hojjechuuf yeroo ta’u, kaan ammoo ittiin hojii argachuuf ture.
Barruulee fi gaazexoota maxxanfaman, kitaabotaa fi kaasetoota Afaan Oromoon bahan namoota hagamtu bitaa ture? warri kitaabota maxxansanii fi wallistoonni keenya sirba baasan maaliif kasaaran yoo jenne hidhaa fi doorsisa diinaa qofaan hin turre. Oromootu barruulee fi gaazexaa hin bitu, hin dubbisu, kaaseta Afaan Oromoo hin dhaggeeffatu, kan bituu fi dhaggeeffatu muraasa. Irra hedduun namoota keenyaa isuma duri baratan sana dubbisuu fi caqasuu aadeffatan. Kana sababa malee hin jenne. Bara barruulee Madda Walaabuu jedhamtu Afaan Oromoon maxxansuu eegalle, heddummina namoota keenyaa ilaalcha keessa galchuun, maxxansaa duraa, 10,000 baafne. Walakkaan hin gurguramne. Maxxansaa lammataa 5000 goone. Ammas ni hafe. Isa booda hanga gaafa cufamuutti 3000tti gad xiqqeessine. Inniyyuu hanga tokko qofaatu gurgurama ture. Madda Walaabuu qofaa miti. Barruuleen duraan maqaa isaanii tuttuqe, Qabee, Gadaa, Ichima, Biiftuu fi warri kana fakkaatan sababuma kanaaf itti fufuu dadhaban. Kaasetooti sirbaa Afaan Oromoon bahan yoo guddate 2000 fi 3000 oli kan gurgurate hin jiru. Baasii fi kasaaraa malee bu’aan irraa argamee hojii itti aanuuf maallaqa argachuu hin dandeenye.
Kana mara Wayyaaneetu dhorke jettuu? yeroo ammaa kitaabni Afaan Oromoon maxxanfamu yoo guddate heddummina lakkoofsaan 2000 caalu hin maxxanfamu. 2000 oli maxxansiisee kan gurgure yoo jiraate isa akkam carroomedha ykn kitaaba akka malee barbaadamu jechuun ni danda’ama. Ummati Oromoo lakkoofsaan miliyoona 40 hanga 50tti hedamu ykn lakkaayamu kitaaba ykn barruulee 2000 hin caalle bituu yoo dadhabu maaltu jedhama? Akka heddummina nama keenyaatti silaa kitaabota, barruuleewwan, kaasetootaa fi CD-wwan gara garaa miliyoonotaan maxxanfamee bahuun gurguramuun irra hin turree? hiyyuma moo dhibaayina keenyatu kana fide? yeroo ammaa guutummaatti barruulee fi gaazexaan Afaan Oromoon biyya keessaa fi biyya alaatti maxxanfamee bahu ennaa dhabnu qaanii fi salphina mitii? duri alagaa komanna. har’a hoo eenyuun haa komannu? Deebisaa Oromoofan dhiisa. Rakkina maxxansaa kitaabotaa fi barruulee Afaan Oromoo irra jiru hanga tokko furuu fi gargaaruuf yaalii godhameen, ” Waldaa Maxxansaa Oromiyaa” kan jedhamu, Waldaan tokko biyya USA, Atlantaatti ijaaramee kitaabota Afaan Oromoo maxxansiisuu eegalee ture. Har’a isaan hojii kanatti jiruu? maaltu isaan dadhabsiise laata?
Kitaabaa fi Fiilmii Afaan Oromoon qopheessuun kan beekame Obbo Dhaabaa Wayyeessaa yeroo sanatti hojii hogarruun Urjii Oromoo ture jechuun ni danda’a. Afaan Oromoo fi eenyummaa Oromoo, daran guddisuu fi mul’isuuf kan danuu faarfamee fi abdatame har’a maalitti jira? akka abdatamee fi eegametti, akka hin hojjenne kan dhorke ykn gufachiise maalidha jenna? Isa qofaa miti, kitaabota ” Yetedebeqe ye Oromoo ye giftaarik fi Oromiyaan befereqaa” kan jedhamanii fi gaazexaa Urjii irratti mata adda addaa irratti barreessuun Oromoo biratti kan jaalatamee fi habashoota biratti kan beekame, Mootii Biyyaa (Obbo Gammachuu Malkaa) erga biyyaa bahee booda achi buuteen isaa hin dhagayamne, waraabessi isa nyaates hanga ammaa hin yuufne. Ija hamtuu wayiitu isa laale ta’aa laata? akkasumas, ijoolleen hedduun booda kana mul’atan kanneen akka qopheessaa fiilmii Eelaa jedhamanfaa eessa gahan? waan hundaan mul’achuu malee guddachuun yoo hin jiraanne, rakkooleen kun maalirraa maddan? furmaanni isaa hoo maalidha? mee waan kana qalbiin ciisaa xiinxalaa furmaata isaa itti yaadaan jedha.
Kan alagaan hojjetu biyya keessas ta’ee biyya alaatti yeroo dhalatu, guddatuu fi dagaagu argina. Kan daboo isaaniif ta’u ammoo numa mitii? Keenyaaf daboo akka walii hin baane, akka wal hin tumsinee fi wal hin gargaarre kan nu dhorke, dhibeen maqaa fi dawaa hin qabne kun maali laata? Fala kanaaf, Hooda aadaan qabnu dhaqna, moo marii hayyuu barbaadna?
Biyya alaa kanatti ammoo maxxansaaleen Oromoo akka hin guddannee fi hin babal’anne kan godhe, ilaalcha siyaasaa fi gartummaa dha jechuun ni danda’ama. Yeroo kitaabni, barruulee fi CD tokko bahu, qabiyyee fi dhaamsa isaa osoo hin taane, eenyu akka barreessee fi hidhata siyaasaa namni suni qabu qorachuu fi iyyaafachuu dursu. Silaa kan ilaalamuu male, waan sun guddina afaanii fi eenyummaa keenyaaf gumaachaa fi bu’aa maxxansaan sun qabutu hubatamuun irra ture. Jaarmoliin siyaasaa fi dhaabboliin amantii keenyaas waan kana irratti waan yaadaa jiranii fi hojjetan hin dhageenye hin argines.
Marsaaleen (website) Oromoo hedduun afaan alagaan barreeffamaa jiran. Beektoti Oromoo kanneen barnoota ammayyaan qarooman Afaan Oromoof alagaa ta’aa waan jiran fakkaata. Kanneen Afaan Oromoon barreessanii yaada ofii ibsatan qubaan lakkaa’amu. Oromoonni biyya alaa jiraatan, kanneen ijoollee isaanii Afaan Oromoo barsiisan akkasuma muraasa. Walumaa galatti sabboonummaan Oromoo yeroo ammaa quucaraa akka jiru hubachuun nama hin dhibu.
OSAn, gurmuu ykn waldaa hayyoota Oromoo jedhamee kan beekamu, dhimma Oromoo fuula maraan kan qoratu, guddina afaanii fi aadaa Oromoo irratti waan hedduu qoratee ummataaf dhiheessa jedhamee kan eegamu, hanga ammaa waan isaan hojjetani ifa baasan ykn gumaachi isaan gama kanaan dhiheessan hin mul’atu. Waggaa waggaan walgahiin isaan godhanii fi ibsi isaan baasan afaan warra adii (faranjiin) malee Afaan Oromoon kan isaan barreessanii ummata keenyaan gahan hin argine. Yoo isaan Afaan Oromoon hin barreessinee fi haala afaanii fi hogbarruun Oromoo irra jiru qoratanii ummataaf yaada hin akeekne, eenyurraa maal eegna?
ONAnis akkasuma guddina afaanii fi aadaa Oromoo irratti hojjechuuf waggaa kudhan dura akka marsaa marii Oromootti dhaabbate miseensaa fi deeggarsa hedduu horatee ture. Haa ta’u malee yeroo ammaa akeekaa fi kaayyoo dura lallabate dagachuun irra hedduun afaan alagaan barreessuu caalayyuu, bakka ololaa fi oduu ta’ee hafe. Waan jalqabnu marti duubatti malee fuulduratti yeroo deemu argaa hin jirru. Kun maaliif laata? Beekumsa moo murannootu nu hanqate? moo waan dubbannuu fi hojjennu walsimsiisuu dadhabne?
Haa ta’u malee yeroo ammaa Oromoon internet Radio fi TV bananii guddina Afaan Oromoof hojjetaa jiran asi babahaa jiran. Isaan kun galateeffamuu fi jajjabeeffamuu qaban. Yoo nuti isaan hin daggarree fi gumaacha nurraa barbaadamu hin gooneef carraan isaaniis akkuma warra kaanii ta’uun waan hin oolle. Kana malees yeroo ammaa dhaloonni Qubee biyya keessaa Afaan Oromoon kitaabota Afaan Oromoo hanga tokko babaasaa jiru. Isaan kunis jajjabeeffamuu fi gumaachi gama hundaan isaaniif godhamuu qaba. Yoo kana hin goone carraan isaanii akkuma warra kanaan duraa mul’atanii dhabaman ta’uu ni mala.
Walumaa galatti, Oromoon Oromummaan itti dhagahamu haala Afaani fi ogbarruun Oromoo keessa turee fi jiru, egereen isaa maal ta’uuf akka deemu qorachuu fi itti yaaduu qaban. Keessattuu hayyoonni keenya waan kana irratti halkanii hojjechuu qaban. Hayyoota eeguu qofa osoo hin taane marti keenya itti yaaduu fi waan nurraa eegamu dirqama Oromummaa bahuu qabna. Kanas kan goonu, kitaabota, kaasetootaa fi walumaa galatti maxxansaalee afaan keenyaan bahan bituu fi dubbisuu, dubbifnee yaada itti kennuu fi qaama dhimmi isaa ilaalu jajjabeesuudha. Yoo kana hin goone bakka kaleessa turretti deebi’uun fagoo hin jiru. Kana jechuun ammoo waraana tokko malee diina keenyatti harka kennine ykn ofiin ofi salphifne yoon jedhe dogoggore hin se’u.
“Dubartiin boosattii ofi gatteetu, dhirsa kootu na gate,” jetti jedhan.
Kana ammoo Waaqayyo nu haa baraanu!
1 comment:
yaadichi baay'ee gaariidha kan yaadu yaaddeessee waa keessaa baasa. egaa dhiiroo waa of keessaa baasnee dhalootaaf kaa'uun diqama keenya. kana gochuuf immoo yaadaan ta'ee karaa kamillee wal gumaachuun gaarii natti fakkaata. mee dhiiroo dheebuu ani qabu eenyu naaf guutaree? Yunivarsiitii keessa taa'een waa yaade.ReplyDelete
akkas jedheen dhiphachuu eegale:
namni daagujjaa nyaatee akkamiin bifa bahaa?
Daagujjaa nyaadheetanoo bifa bahuu dadhabee
Namni waan guddaa yaadee akkamiin bira gahaa?
Waan guddaa yaadeetanooo bira gahuu dadhabee........................
Jabaadhaa..............
Isan Abjoodhe nan arga!!!!!!!!!!!!!!!!!!!!


text:
Ayyaana Irreechaa Baranaa Laalchisee Waamicha Ummata Oromoo Maraaf!
Posted by Madda Walaabuu Press on 9/23/2013
Fulbaana 23, 2013 | Adda Bilisummaa Oromoo
Ayyaanni ummata Oromoo guddichi waggaatti gaaf tokko hawwii ol’aanaadhaan eegamu, Irreechi, Dilbata dhufu Fulbaana 29, bara 20013 kabajamee oola. Ayyaana ummata Oromoo fageenya adda addaa irraa waamee walitti fidu kana milkeessuuf sabboontonni Oromoo tattaaffii guddaatti jiran. Hiree waggaatti gaaf takkittii argamtu tana irratti ummanni Oromoo miliyoonotaan bahee waan hirmaatuuf, guyyicha guyyaa isaa (Annual Oromo Day) godhatee akka oolu beekamaa dha. Ayyaanni kun raaw’annaa irreeffannaaf jecha Hora Ha rSadiitti kan geggeeffamu tahu illee, guyyaan kun Finfinnee dabalatee magaalaalee fi baadiyyaalee Oromiyaa mara keessatti Guyyaa Oromoo tahee oola. Ummanni Oromoo ayyaana isaa Irreecha sadarkaa kanatti ol guddifachuu kan danda’e qabsoo waggoottan dheeraa dabran taasisaa baheeni malee kennaa mootummaa Wayyaaneetiin akka hin tahinis ifa galaa dha.
Mootummaan Wayyaanee ayyaana Irreechaa waggaa waggaatti kabajamu tarkaanfii doorsisaatiin gufachiisuu irraa of qusatee hin beeku. Waraanaa fi poolisa isaa keellaa keellaa irratti hiriirsuun lammiilee Oromoo gara ayyaana kanaa deeman karaatti dhaabee sakatta’uu, saamuu, reebuu, shamarran irraa huccuu aadaa baasee salphisuu fi tarkaanfiilee abaaramoo adda addaa fudhachuun beekama. Haa tahuutii ayyaanni kun tarkaanfii gufachiisaa mootummaa kanaa dandamachuudhaan daranuu waggaa irraa waggaatti hirmaattota kumoota danuu haaraya dabalachaa yoo deemu mul’ata.
Sirni Wayyaanee ayyaana Irreechaa baranaa gufachiisuu fi sagaleen Oromoo guyyaa kanatti dhagahamee akka hin oolle taasisuuf shira haaraa baasee jira. Finfinnee keessatti hiriira humnoota siyaasaa biroon waamamu guyyaa Irreechaa kana (Dilbata, Fulbaana 19) irra oolchuu filate. Waggaa tokko keessatti guyyoonni 365 osoo jiranii ayyaana tokkicha Oromoon waggaatti gaaf tokko eegee kabajatu kana harkatti fashalsuuf jecha hiriira kana guyyaa eerame kana irra oolchuun beekaatuma ummata Oromoo irratti diinummaa jabeeffatuu dha.
Gochaa kana duubaan shirri jiru kan biraa, ummataa fiummata walitti diruu dha. Hiriirri dhaaba siyaasaa mormituu UDJ jedhamuun guyyaa kanatti waamame, sagalee ummata Oromoo ayyaana Irreechaa ayyaaneffatee ooluu waliin akka wal rukutu gochuudhaan Oromoo fi Amaara wal irratti duulchisuuf akeekkatame. Kanaan qabaniis sagaleen Oromoo miliyoonotaan guyyaa kanatti dhagahamee oolu sagalee faallaa kan biraa (humna siyaasaa Amaaraatiin) akka bacancaree fashalu taasisuuf hawwame. Guyyaa kanatti gaazexessitoonni biyya alaa ayyaana Irreechaa kan miiliyoonota hirmaachisu dhiisanii hiriira kumoota muraasa (tarii dhibbootas tahuu danda’a) Finfinnee keessatti geggeeffamu irratti qofa akka xiyyeeffatan taasisuuf kun godhame. Sagaleen ummata Oromoo waggaatti gaaf tokkoof illee taatu akka addunyaatti hin dhagahamne danquuf shira kana shirani. Ummata Oromoof waggaatti gaaf tokkittiif illee carraa addunyaatti dhagahamuu kana waakkachuu caalaa diinummaan dhugaa hin jirtu. Kun hundi sodaa ummata Oromoo irraa qaban agarsiisa.
Ummanni Oromoo akka humnoota mormituu birootti karaa nagaadhaan hiriira bahee sagalee siyaasaa
isaa dhageessifachuu ummata waakkamtamee dha. Waggoota digdamii lamaan dabran keessatti
humnoonni mormituu biroon hiriirota kudhanootaan lakkaawaman biyyattii tana keessatti yoo
geggeeffatan Oromoon garuu eega ABOn Mootummaa Cehumsaa keessaa dhiibamee bahee booda
carraa akkasii guyyaa takkaaf illee wayta itti argate hin qabu. Lakkoofsa ummataatiin ammoo hunda
caalaa wayyabni isuma. Ummanni kun mirga karaa siyaasaa waakkatame karaa sirna aadaa isaatiin
falmachuuf waggaatti gaaf takkittii taatu illee miliyoonotaan bahuudhaan laalaa jiruu hacuuccaa kana
fakkaatu ayyaana Irreechaa irratti ibsatee oola.
Ayyaana Irreechaa baranaa gufachiisuuf shira mootummaan xaxe kana lammiileen Oromoo fashalsanii guyyicha guyyaa isaanii godhatanii ooluu irratti ammuma irraa of qopheessuu qabani. Sabboontonni Oromoo ayyaana kana qopheessuu keessatti qooda qaban yaalii diinni ayyaana waggaa Oromoo kana irratti gaaddidduu uumuuf taasisaa jiru of irraa ciranii sagalee Oromoo guyyaa kanatti caalaa dhageessisuuf tarkaanfiilee jajjaboo fudhachuutu irraa eegama. Tarkaanfiilee kana keessaa inni guddaan tokko, gaazexessitoota lammii alaa kan miidiyaalee gurguddoo alaaf hojjetan, fakkeenyaaf kan akka BBC, CNN, Al Jazeera, VOA, Douche Welle, CCTV, Blumberg fi kan kana fakkaataniif dursanii xalayaa afeerraa erguudhaan akka guyyaa san bakka seena-qabeessa kanatti argamanii gabaasan taasisuu dha. Gaazexessitoota makiinaa dhunfaa hin qabneef geejjiba isaaniif barbaachisu irratti abbootiin qabeenyaa Oromoo qooda gama isaanii akka gumaachan gochuutu danda’ama.
Kana malees waa’ee ayyaanichaa irratti hayyoota Oromoo bilchinna siyaasaa gahaa qabanii fi akka gaariitti waan barbaadamu ibsuu danda’an dursanii filuudhaan akka isaan waa’ee seenaa, aadaa fi amantii ummata Oromoo, akkasumas, gadi qabaa siyaasaa sabichi jala jiru addunyaatti himanitti haala aanjessuu dha. Beektota Oromoo dandeettii afaan Inglizii qaban dursanii qopheessuudhaan akka waan hayyonni aadaa Oromoo dubbatan hoggasuma Ingliffatti hiikanii geezexessitoota gargaaran taasisuu dha. Gaazexessitoota biyya alaa kudhan yoo afeerre kana keessaa lama illee Hora HarSadeetti argamanii yoo gabaasan waan salphaa hin tahu. Bara eger ammoo lakkoofsi kun akka kana caalaa guddataa deemu irratti hojjechuu dha. Sagalee Oromoo kan diinni biyya keessaa ukkaamsuu barbaadu ukkaamsaa keessaa baasee wanni addunyaatti dhageessisu tarkaanfiilee akkasii kana.
Ayyaana Oromoo diinni bacancarsuu barbaadu kana xiiqeffannoodhaan caalaatti miidhagsanii ayyaaneffatanii ooluuf Oromoon marti dhiiraa dhalaa, xiqqaa guddaa, Muslima Kiristaana, Bahaa Dhiha, Kaabaa Kibba… osoo hin jenne Oromummaa isaatiin jigee bahee sagalee isaa akka dhageessifatee oolu waamicha seena qabeessa dabarsina. Ayyaana kana irratti magraa fi ilillii baatanii irreeffatanii galuu qofa osoo hin taane dhaadannoolee sagalee fincila diddaa gabrummaa calaqqisan waloodhaan dhageessisuunis akkaan barbaachisaa dha. Hireen Oromoon qabu waggaatti guyyittii takkittii tana hanga taatetti hunduu tokkummaadhaan irratti argamuutu irraa eegama. Sagaleen tokkummaa kunis akka itti kaameeraa gaazexessitoota alaa keessa seenu irratti jabaatanii hojjechuu feesisa.
Gara fuula diraatti ayyaanni Irreechaa handhuura Oromiyaa Finfinnee keessatti Hora Finfinnee (Finfinne Spring Water [Fil-Wuhaa]) irratti ummata miliyoonota hirmaachisee waggaa waggaatti akka kabajamu taasisuuf , akkasumas, Irreechi ayyaanota ummataa (public holydays) biyyattii keessatti galmaawee lakkaawwii guyyaa (calendar) keessatti toora qabatee akka beekamu taasisuuf qabsoon asuma irraa jabaatee akka itti fufuu qabu dhaamna.
Injifannoo Ummata Oromoof!
Fulbaana bara 2013
Ayyaanni ummata Oromoo guddichi waggaatti gaaf tokko hawwii ol’aanaadhaan eegamu, Irreechi, Dilbata dhufu Fulbaana 29, bara 20013 kabajamee oola. Ayyaana ummata Oromoo fageenya adda addaa irraa waamee walitti fidu kana milkeessuuf sabboontonni Oromoo tattaaffii guddaatti jiran. Hiree waggaatti gaaf takkittii argamtu tana irratti ummanni Oromoo miliyoonotaan bahee waan hirmaatuuf, guyyicha guyyaa isaa (Annual Oromo Day) godhatee akka oolu beekamaa dha. Ayyaanni kun raaw’annaa irreeffannaaf jecha Hora Ha rSadiitti kan geggeeffamu tahu illee, guyyaan kun Finfinnee dabalatee magaalaalee fi baadiyyaalee Oromiyaa mara keessatti Guyyaa Oromoo tahee oola. Ummanni Oromoo ayyaana isaa Irreecha sadarkaa kanatti ol guddifachuu kan danda’e qabsoo waggoottan dheeraa dabran taasisaa baheeni malee kennaa mootummaa Wayyaaneetiin akka hin tahinis ifa galaa dha.
Mootummaan Wayyaanee ayyaana Irreechaa waggaa waggaatti kabajamu tarkaanfii doorsisaatiin gufachiisuu irraa of qusatee hin beeku. Waraanaa fi poolisa isaa keellaa keellaa irratti hiriirsuun lammiilee Oromoo gara ayyaana kanaa deeman karaatti dhaabee sakatta’uu, saamuu, reebuu, shamarran irraa huccuu aadaa baasee salphisuu fi tarkaanfiilee abaaramoo adda addaa fudhachuun beekama. Haa tahuutii ayyaanni kun tarkaanfii gufachiisaa mootummaa kanaa dandamachuudhaan daranuu waggaa irraa waggaatti hirmaattota kumoota danuu haaraya dabalachaa yoo deemu mul’ata.
Sirni Wayyaanee ayyaana Irreechaa baranaa gufachiisuu fi sagaleen Oromoo guyyaa kanatti dhagahamee akka hin oolle taasisuuf shira haaraa baasee jira. Finfinnee keessatti hiriira humnoota siyaasaa biroon waamamu guyyaa Irreechaa kana (Dilbata, Fulbaana 19) irra oolchuu filate. Waggaa tokko keessatti guyyoonni 365 osoo jiranii ayyaana tokkicha Oromoon waggaatti gaaf tokko eegee kabajatu kana harkatti fashalsuuf jecha hiriira kana guyyaa eerame kana irra oolchuun beekaatuma ummata Oromoo irratti diinummaa jabeeffatuu dha.
Gochaa kana duubaan shirri jiru kan biraa, ummataa fiummata walitti diruu dha. Hiriirri dhaaba siyaasaa mormituu UDJ jedhamuun guyyaa kanatti waamame, sagalee ummata Oromoo ayyaana Irreechaa ayyaaneffatee ooluu waliin akka wal rukutu gochuudhaan Oromoo fi Amaara wal irratti duulchisuuf akeekkatame. Kanaan qabaniis sagaleen Oromoo miliyoonotaan guyyaa kanatti dhagahamee oolu sagalee faallaa kan biraa (humna siyaasaa Amaaraatiin) akka bacancaree fashalu taasisuuf hawwame. Guyyaa kanatti gaazexessitoonni biyya alaa ayyaana Irreechaa kan miiliyoonota hirmaachisu dhiisanii hiriira kumoota muraasa (tarii dhibbootas tahuu danda’a) Finfinnee keessatti geggeeffamu irratti qofa akka xiyyeeffatan taasisuuf kun godhame. Sagaleen ummata Oromoo waggaatti gaaf tokkoof illee taatu akka addunyaatti hin dhagahamne danquuf shira kana shirani. Ummata Oromoof waggaatti gaaf tokkittiif illee carraa addunyaatti dhagahamuu kana waakkachuu caalaa diinummaan dhugaa hin jirtu. Kun hundi sodaa ummata Oromoo irraa qaban agarsiisa.
Ummanni Oromoo akka humnoota mormituu birootti karaa nagaadhaan hiriira bahee sagalee siyaasaa
isaa dhageessifachuu ummata waakkamtamee dha. Waggoota digdamii lamaan dabran keessatti
humnoonni mormituu biroon hiriirota kudhanootaan lakkaawaman biyyattii tana keessatti yoo
geggeeffatan Oromoon garuu eega ABOn Mootummaa Cehumsaa keessaa dhiibamee bahee booda
carraa akkasii guyyaa takkaaf illee wayta itti argate hin qabu. Lakkoofsa ummataatiin ammoo hunda
caalaa wayyabni isuma. Ummanni kun mirga karaa siyaasaa waakkatame karaa sirna aadaa isaatiin
falmachuuf waggaatti gaaf takkittii taatu illee miliyoonotaan bahuudhaan laalaa jiruu hacuuccaa kana
fakkaatu ayyaana Irreechaa irratti ibsatee oola.
Ayyaana Irreechaa baranaa gufachiisuuf shira mootummaan xaxe kana lammiileen Oromoo fashalsanii guyyicha guyyaa isaanii godhatanii ooluu irratti ammuma irraa of qopheessuu qabani. Sabboontonni Oromoo ayyaana kana qopheessuu keessatti qooda qaban yaalii diinni ayyaana waggaa Oromoo kana irratti gaaddidduu uumuuf taasisaa jiru of irraa ciranii sagalee Oromoo guyyaa kanatti caalaa dhageessisuuf tarkaanfiilee jajjaboo fudhachuutu irraa eegama. Tarkaanfiilee kana keessaa inni guddaan tokko, gaazexessitoota lammii alaa kan miidiyaalee gurguddoo alaaf hojjetan, fakkeenyaaf kan akka BBC, CNN, Al Jazeera, VOA, Douche Welle, CCTV, Blumberg fi kan kana fakkaataniif dursanii xalayaa afeerraa erguudhaan akka guyyaa san bakka seena-qabeessa kanatti argamanii gabaasan taasisuu dha. Gaazexessitoota makiinaa dhunfaa hin qabneef geejjiba isaaniif barbaachisu irratti abbootiin qabeenyaa Oromoo qooda gama isaanii akka gumaachan gochuutu danda’ama.
Kana malees waa’ee ayyaanichaa irratti hayyoota Oromoo bilchinna siyaasaa gahaa qabanii fi akka gaariitti waan barbaadamu ibsuu danda’an dursanii filuudhaan akka isaan waa’ee seenaa, aadaa fi amantii ummata Oromoo, akkasumas, gadi qabaa siyaasaa sabichi jala jiru addunyaatti himanitti haala aanjessuu dha. Beektota Oromoo dandeettii afaan Inglizii qaban dursanii qopheessuudhaan akka waan hayyonni aadaa Oromoo dubbatan hoggasuma Ingliffatti hiikanii geezexessitoota gargaaran taasisuu dha. Gaazexessitoota biyya alaa kudhan yoo afeerre kana keessaa lama illee Hora HarSadeetti argamanii yoo gabaasan waan salphaa hin tahu. Bara eger ammoo lakkoofsi kun akka kana caalaa guddataa deemu irratti hojjechuu dha. Sagalee Oromoo kan diinni biyya keessaa ukkaamsuu barbaadu ukkaamsaa keessaa baasee wanni addunyaatti dhageessisu tarkaanfiilee akkasii kana.
Ayyaana Oromoo diinni bacancarsuu barbaadu kana xiiqeffannoodhaan caalaatti miidhagsanii ayyaaneffatanii ooluuf Oromoon marti dhiiraa dhalaa, xiqqaa guddaa, Muslima Kiristaana, Bahaa Dhiha, Kaabaa Kibba… osoo hin jenne Oromummaa isaatiin jigee bahee sagalee isaa akka dhageessifatee oolu waamicha seena qabeessa dabarsina. Ayyaana kana irratti magraa fi ilillii baatanii irreeffatanii galuu qofa osoo hin taane dhaadannoolee sagalee fincila diddaa gabrummaa calaqqisan waloodhaan dhageessisuunis akkaan barbaachisaa dha. Hireen Oromoon qabu waggaatti guyyittii takkittii tana hanga taatetti hunduu tokkummaadhaan irratti argamuutu irraa eegama. Sagaleen tokkummaa kunis akka itti kaameeraa gaazexessitoota alaa keessa seenu irratti jabaatanii hojjechuu feesisa.
Gara fuula diraatti ayyaanni Irreechaa handhuura Oromiyaa Finfinnee keessatti Hora Finfinnee (Finfinne Spring Water [Fil-Wuhaa]) irratti ummata miliyoonota hirmaachisee waggaa waggaatti akka kabajamu taasisuuf , akkasumas, Irreechi ayyaanota ummataa (public holydays) biyyattii keessatti galmaawee lakkaawwii guyyaa (calendar) keessatti toora qabatee akka beekamu taasisuuf qabsoon asuma irraa jabaatee akka itti fufuu qabu dhaamna.
Injifannoo Ummata Oromoof!
Fulbaana bara 2013
Subscribe to: Post Comments (Atom)


text:
Tiyaatira SINGIGGOO GAABBII…. eelaa.net irratti
Barreessaan Jaalatamaaf Kabajamaan Abraham Jaleta Akkuma Gaafa darbe Hawaasa Fuulduratti Gahee isaa bahuuf waadaa seene, Kinoo Waadaa isaa hojitti hiikuuf jira.
…
Barreessaan #Abroo-Eelaa yeroo OROMO ICTn Marsariitii www.eelaa.net badhaase, Gammachuu daanga hin qabne akka itti dhagahameef Aabjuu waggaa 5 olii akka dhugoomeef #Gaaffiif Deebii Qubee Multimedia wajjiin godherratti dubbatee, Marsariitii isaarratti Dhimma Aartii Oromoo jabeessee kan hojjatu, inumaayyuu akka giddugala Agarsiisa Aartii Oromoottii akka itti fayyadamu dubbatee ture.
Kinoo haaluma Waadaa isaa seeneen takka Jedhee #Tiyaatira SINGIGGOO GAABBII kan waggaa 10 dura barreessee Hawaasa isaa ittiin barsiisuuf hojjatee olkaayee jiru, kan Gaafa Qeeqa qophii isaa sanas agarsiisuuf yaalamee hirdhina Teekinikaatiin hin muldhatin hafe kanneen ARTISTOOTNI Bebeekkamoon OROMOO hundi keessatti hirmaachuun qooda guddaa taphatan yeroo gabaabatti TAJAAJILA #BILISAATIIN marsariitii isaa eelaa.net irratti akka isiniif gadi lakkisu beeksiseera.
Mee Barreessaa Keenya Jaalatamaa Abraham Jaleta#HAMILEEdhaan haa simannuu, Hojiin isaa Ummaata Keenya Addunyaa kana irra faffaca’ee jiraatu hunda akka qaqqabuuf #Beeksisa kana #Share godhaa, #Copy godhaa Fuula Facebook keessan irratti maxxansaa…..
HORAA BULAA
OROMO ICT
Abdisa Bencha Jara


text:
“No compromise, no turning back on the kaayyoo is necessary … The chapter on colonialism is closing, and a vibrant Democratic Republic Oromiyaa is on the way to be brought forth.” - Ibsaa Guutama
Dhumarra Ga’a Kolonummaa Gaanfa Afrikaa
Ibsaa Guutama irraa* | Bitootessa 2013
Tigraway sirna malbulcha Habashaa keessatt miiltoo maadhaa turan. Erga mootummaa Zagu’ee as Amaarri, guggufannaa xixiqqoof malee, olhaantummaa qabatee jiraate. Sun Kaasa Marcaa, hoggana Tigraway bara 1872 Yohannis IV mootii mootota Itiyoophiyaa jedhe of muudeen gargar cite. Mootiin Tigray kun achi gahuuf mataa Amaaraa fi kanneen biras hedduu cire. Ergasiis akka isaan mataa olqabatanii hin laalle daa’imsiisee moo’e. Mootiin Shawaa Minilik fi mootiin Gojjam Taklahayimaanot olhantummaa saa hala duree malee fudhatanii turan. Hayyama saatiin biyyoota kibba saanii jiranitt duulanii qabachuun kan eegale. Empayerri Habashaa hoobbaatii duulota sanaati. Yohannis duula Matammaa irratt (1889) Sudanotaan qalame. Isa booda Minilik korma tokkicha mooraa Habashaa keessaa ta’ee gadi bahe Tigraway irratt haaloo bahatee sillimii jaarraa tokko fudhate keessa galche. Bara 1991 gadoo kuufatanii, koloneeffato isa dhumaa tahuun waanta ijaaruu gargaaran yeroo diigamu ragaa bahuuf deebi’an.
Minilik booda hogganummaa Amaaraan mootota afurtu aangott dhufe. Hunduu dorsisa fi shororkeessaan moo’an. Isaan keessaa waggoota shanan Xaaliyaanii dabalatee kan bara dheeraa (1916-1974) aangoo irra ture Tafarii Mokonin. Bakka saa kan bu’ee tuuta loltuu Darg jedhamu ture. Dargin akkuma kanneen isa dura shororkeessaan moo’e. Dargaggoon Oromoo fi Habashaa adda addatt ijaaramuun fincilanii gaara seenan. Habashaa keessaa Tigrawayi Eertraan ollummaan walii tumsaa turan. Dargiin hundatt Goolii Diimaa fi meeshaa hunda mancaasaan ibida roobse. Hoggansa Amaaraan kan fincilan jaarmaa “EPRP” jedhamu jalatt hiriiranii Dargii fi Tigroota gidduutt akka lamuu ol hin kaanett rukutaman. Isaan keessaa kan lola irratt booji’aman maxxannummaan ijaaaramanii dhaaba “Sochii Demokratawaa Saba Amaaraa” ta’an. Tigrawayi isaanii fi kan isaan fakkaatan qabatanii empayera dhunfatan.
Haaloo salphina kufaatii Yohaannis duuba gahee irratt dabalamee aariin Dargii irraa Tigraway qaban injifannoo saanii duuba akka hamaatt Amaara hube. Waraana isaan waggaa dhibba ijaaran diigee facaase. Bulcha biyyaa bakka furtuu taate hundaa isaan yaase Tigraway itt galche. Mirga sabummaa sabooti qabaachuu beekeefii afaan saaniitiin akka baratanii fi hojjetan irratt waliigale. Sana gurgudoon Amaaraa ammayyuu hin fudhanne. Hawwa Amaaraa alatt Tigraway walabummaa Eertraa raggaasisan. Akka isaan hin feenett jarmaa “Sochii Demokratawaa Saba Amaaraa” jedhaniin itt tolchan. Dudhaan, jaleen isa injifatamee sirna haaraan dhuunfatama ture, amma garuu hin taane.
Duulli Tigray jaarmaa cimaa ABUT (HWHT) jedhamuun gaggeeffamaa ture. Hogganooti saa kanneen qabsoo wareegammi guddaan itt bahe keessatt muuxannoo qaban turan. Hunda saaniirra hogganni saanii, Mallas Zeenaawwi nama abshaala, collee ayyaanlaallataa ture. ABUT humnoota Dargii boodaa hunda caalaa hidhannoo guddaa qaba ture. Seenanii ji’a tokko booda dhaabota Dargii lolaa turan, dhaabota ala turan isaaniin waldhabdee hin qabnee fi kanneen yerosuma akka ijaaraman jajjabeessan kan haammatu “Kora Nagaa fi Tasgabi” jedhamu waaman. Korichi Chartara Mootummaa Cehumsaa ijaaru tumee ka’e. Isaan dura ummatoota Habashaa hin ta’inii fi kolonoota hundaaf dhaabota boojuu irraa “Adda Warraaqaa Demokratawaa Ummatoota Itiyoophiyaa (ADWDUI)” yk “Ihadeg” jedhamu uumuun maqaa saatiin biyya bulchuu eegalan. Booda irratt heera empaayerri ittiin bulu kan mirgoota ummatootaa fi abba tokkootaa eegsisa jedhan baasanii Mootummaan Cehumsaa raawwate.
ABUT lolee mootummaa abbaa hirree aangoo irra ari’uun dhaabota saboota gara garaa walitt qabee chartara ittiin bulan irratt walii galuun; ADWUI boojuu ummatoota garagaraa akka walqixxeett ijaaruu; qophii fi meeshaa waraanaa kanneen biraa qaban caalu qabachuu; deggersa angota addunyaa dhihaa qabaachuu fi dhaabota kora irratt qooda fudhataniin akka warana empayera hundaa waloott fudhatamuun, seerawummaa yeroo argamsiiseefii ture. Itt hansee akka heera baaseett goloota aangoo malbulchaa dorgommeen qabachuu danda’an hayyamee galmeesse. Isa booda sagnata kennata ummatootaa ifaa godhe. Kanaan goloti murna Habashaa aangoo irraa konkolaatee “Hidhata Tokkummaa fi Demokrasii (Qinijjit)” jaarmaa jedhamu ijaarratan.
Qinijjit kennata bara 2005 keessa seenanii sagalee guddaa argachuun Wayyaanee baragsiisan. Garuu tooftaan harkaa bushooftee lolli hanga lubbuu deggertoota saanii baasuu fi barcuma argatan dhabsiisu gahe ture. Sanaan hogganoota hunda hidhaatt naquuf Mallas sababa argate. Mala uumeen jaarsoli inni ramade gidduu seenanii akka inni barbaadutt kan itt dabame aagii tufsiifachuun hidhaa yaa’e. Ergasii murnooti Amaaraan deggeraman fagooti ittfaman.
Kennati sun utuu qajeelaan xumurame ta’e kan moo’ate angoo empaayeraa irratt seerawummaa argata ture. Dorgommeen ture koloneeffatoo fi galtuu malee ummatoota humnaan qabaman kan laalu hin turre. Kennatichi finnaa empayeraa irratt Wayyaaneen seerawummaa akka hin arganne tolche. Kanaaf roorroon ilmoo nama irra gahu wagga waggaan dabalaa kan dhufe. Kennati itt haanee ganna shan duuba dhufes sana hin jijjiire, caalaattu empayericha keessatt demookrasiin abjuu ta’ee akka hafu mirkaneesse. Sababa kanaaf Wayyaaneen jajjabeessa angoota alaatt irkachuu malee deggersa qeyee argachuu hin dandeenye.
Mallas booddana, kan dhaaba saa caalaa, aangoo dhuunfaa saa cimfachuu irratt xiyyeeffate ture. Kanaaf jaallewwan saa gaafa xiiqii moggeessutt ka’e. Abba tokkoota dardara ta’an isa malee ABUT waliin hariiroo hin qabne ofitt naannessuu eegale. Sanaan karoora “bakka buusii” (matakaakaat plan) jedhu baase dhaaboti ADWUI jala jiranis sana akka hordofan godhe. Sun boojuu dhaabota ADWUI keessa jiran amanamummaa ABUT qaban karaarra maqsuuf gargaareen. Mallasaan ABUTn akkasitt laashessee hirree cimaan ADWUI sherersuutt ka’e. Imaammata baafateen nama Haayila Maaram Dassaaleny jedhamu Kibbaa fiddee itt haanaa saa godhe. Mallas akka tasaa du’e. Reeffisaa biyya faranjii dhufuu malee akki du’a saa, dhukkuba saa fi waldhaansa saa hin himamin hafe. Sun warra turee fi haaraa afaan bansiise.
Kanneen inni walitt qabe isa malee bulchuu danda’uu saanii ofitt hin amanne. Kanaaf bakka walgahan hundatt “hogganni keenya guddichi” (qiliwweeee Baha Fagoo) karoora nuu baaseen bulla jedhanii samanu. Yoo nyaatatt dhihaatan illee ekeraa saatiin nuu eebbisi jechuun kan hafu hin fakkaatu. Walgahii dhiheenya ABUT tolfate irratt angafooti dhiigaa fi dafqa saaniin olhantummaa Tigrawayi gaddhaaban imaammata bakkabuusiin gaggeeffaman. Kanaaf aangoon ABUT empaayerittii irratt dhuunfaan qabaataa ture gaaffii jala kan gale fakkaata. Sun olhaantummaa Tigraway hangam akka hubu bulee mullata.
Haa tahu malee hamma yoonaa fuulli hogganummaa badiisa gahee ilmaan Tigray turan. Sii’achi garuu akka karoora Mallasitt kanneen Tigraway hin taane of dura qabanii ofii duubatt deebi’uu kan murteeffatan fakkaata. Caasaa haraan isaan malee kan biraa gowwoomsuu hin dana’u. Hanga empayerri jirutt hariiroon Itiyoophiyaa fi kolonoota gidduu hin jijjiiramu. Mirga hiree ofii ofiin murteeffanaa sabootaa hojiirra olchuu qofatu sana jijjiira malee funaansa abbaa hirrootaa fi boojuu miti. Irra dibaan amma tolfame seerawummaa empayeraa fi haa tahu ADWUIf hammattiima Mallas jalati kennellee hin kennu. Garuu irra dibichi ‘armaataatt’ yoo geeddarame dubbiin adda ta’uu dandeessi ta’a.
Mallasaan abbaa hirree hin nakkaramne ta’uuf karaa tottolchee ture. Barcummi inni midhaasse eenyyufuu kan ta’u hin fakkaatu. Ammaaf ADWUIn akka gannoota digdamaan duraa, miseensota ABUTii amanamoo ta’aniin kan guutame miti. Sammu garboome kan qaban yoo hin taane, shororkeessaa fi sodaa jalqabaa sana keessa kan turan garri caaluu “matakaakaatiin” irratt tolfamee jira. Kanaaf maxxannooti angoo keessatt haa ta’u qabeenya irratt ugganii qooda saanii gaafachuun kan carraa argatan fakkaata. Sana akki itti furatan naannaa malbulchaa empayerittii qofa utuu hin ta’in kan Gaanfa Afrikaas tuquu dandaha. Dhaaboti miseensa ADWUI arfan raatessaa nama yk goolaa tokkoo jalatt fedhaa saanii bilisa malee hafuu hin danda’ani. Yeroon kan isaan ajaju seexaa fi dantaa saanii qofamoo, kan dhibantaa tokkoos akka dabalatu murteefatan gahee jira. Akka ofii fedhanitt miiltoo ta’uu yk ijoollee qeyee tahanii hafuu dha.
Amaarri bara Dargii kaasee jaarmaa sabheddu fakkeessaaf Itiyoophiyaa jedhaman isaan mataa itti ta’an afarsaa turan. Wayyaanee jalatt haalli Amaarummaan ijaaramuu dirqisiisee “Mallaa Amaaraa” kan jedhamu uummatani. Garuu ulaagaa Amaarummaa waan hanqateef odoo hin turin doome. Haa ta’u malee bulee Amaarummaan itt roorrifamuun it dhagahamaa dhufee, maqaa saaniin sabheddummaan kan ijaaraman akka irra ittisuus fedhaa saanii eegsisuus hindandeenye kan fudhatan fakkaata. Kanaaf dhaaba Amaarri qofaan dhimma saa ittiin hordofu “Moresh” (maqaa nama hamaa jala jiru ittiin waaman) jedhamu ijaarrataa jiru. Muuxannoo Tigraway jalatt argataniin rakkina ummattooti biraa abbaa hirroota halagaa jalatt qabaataa turan bulee ni qayyabatu ta’a. Rakkinni kan naannessee ilaaluuf gamnummaa fi ballinaan waa hubachuu ni gargaara. Akka ummata tokkooti mirga ofii eegsifachuuf yaalu taanaan, kan ollootaa saanis akkasumati kan ilaalan yoo ta’e qayyabannoo argachuu ni dandahu ta’a. Dhaaboti Habashaa sabhedduu jedhamanis hanga Amaarii isaan hin amannett tarsimoo hanga yoonaa abbaa hirrummaa qofaaf tolu keessa deebi’anii yaaduu haalli ni dirqisiisa ta’a.
ABOn tokkicha. Afur shan jedhanii kan qoosuu fedhan jiru. Muki udaanii/cuqun bubbuka jedhaniif hin urgaawuu. Jarri kaan “ABO Ciqun” jedhamuu irra hin taranii. Kaayyoon ABO isa dhugaa Republika Oromiyaa dhaabee iggiti itt gochuu dha. Republiki Oromiyaan dhaabbatu biyya hundi walqixxummaa, bilisummaa, obbolummaa fi demokratummaan keessa jiratu biyya seerri olhantummaa keessatt qabu taha. Sii achi, Oromiyaa keessatt fanfanamuu yk itt rorrifamuun sanyii, amantee, saalaa, gosa yk sabummaa irratt hundaawe hin jiratu. Sun hundi kan dhugoomuu dandahu jaarmaa cimaa fedhaa hunda dura kaayyoo buusuuni. Jaarmaa cimaan waan jedhuu fi tolchuun ummata Oromiyaa fi miseensota saaf dhuga himaa fi amanamaa kan tahu. Tibbi qabsoo tibba mootummaa miti. Walabummaa Oromiyaatt gufuu kan ta’u hundi akka diinni ilaalamutt ilaalamuun waan hin olle.
Keessi ofii qaawwaa ta’uu baannan karaa hamtuun itt seentu hin jiratu. Kanaaf kan mana ofii qulqulleessanii qaawwaa hunda duuchuun durfannoo qabatuuf. Nageenya dhaabaa eeguun waan jireenyaa fi dua’aati. Waan halleefuu shaffisummaa murtii fi dudhammi daddaaqina hin qabne miira warraaqaa tahuun beekamuu qaba. Daagummaa, harkifatummaa fi haa bultu dubbiin addunyaa shaffisa ifa caaluun xuruuraa jiru keessatt akka bakka hin qabaanne beekuu dha. Ummati hamaa fi tolaa keessa jiru si’aawinaan hubachuu qaba. Akka ofbaree bitaa fi mirga saa dammaqee hubatu gochuun qooda warraaqaati. Ummata dammaqe qofatu mirga ofii beekee gaafachuu danda’a. Yoo danda’ame humnooti bilisummaa Oromiyaa hundi gamtaan bobba’uun kan biyyi hawwuf fedhamaadhas. Haa ta’u malee luuxxee galtuun tokko karaa itt cufe kan biraa keessaan akka hulluuqxee hin makamne hundinuu dura mana saanii qulqulleeffachuu qabu.
Koloneeffatoon gufatanii bitintiraa jiruu. Akka bakkatt hin deebine gochuu dha.. Kun yeroo hundi bahee anjaa qeyee fi sabgidduun kennutt dhimma bahuu qabu. ABO karaa irra ceesisanii fulduratt deemee akka didhaa hin bahanne duula guddaatu alaa manaa marsee dibbee itt dhahaa jira. Sun ta’ees wayyabi Oromoo danqaraa hunda irra qaarsisuuf harka itt hiixataa jiru. Kan sabicha jireenya abojjootaafii jiruun gahan kanneen walabummaa saaf dhaabbatan qofa. ABOn kallacha qabsoo bilisummaa fi ofiin bulummaa saanii akka ta’e tolchanii beeku. Kanaaf waci hundi kan qilleensa waliin darbu. Sabichi qabsoon saa dhaawataa ta’uu akka danda’u beeka. Sun dhafqaa fi dhiiga ilmaan saa guddaa gaafachuu danda’a. Hojiin hoggansaa kaayyoo fulduratt dhiibuu qofa utuu hin ta’in baasii saas yarsuu dha. Kanaaf cabaaluqa duubatt harkiftuuf gurra qeensuutt yeroo baduu hin qabui. Isaan kan bobba’an fedhaa ofiif jedhanii mirga sabummaa Oromoo irratt dhoofsisuufi.
Kanaaf xaxaa fedhaa ummataa irratt tolfamaa jiru hankaaksuuf sabboona hundi hiriiruu qaba. Qondaaloti ABO amma jiran ittiin maruu fi tiratuummaa qabachuu danda’u. Garuu kan dudhamaa fi garaa guutuun kaayyoo tissuutt bobba’uu saanii cicachuuf safuu gubbaa gad ilaalchisu qabu hin jiru. Ciqilaanii, gargaaraanii, gorsaanii, bor guyyaa biraati. Qabsoo bilisummaa fi guddinaatt iggiti tolchuuf bor ummatichi hogganoota jajjaboo haaraa ni baafata. Sun sana ta’ees ABOn hardha dhaabaa Oromoon qabu hunda caalaa isa jabaa dha. Qabsoo keessatt duubati deebi’uu fi fulduratt utaaluun, laafuu fi jaabaachuun waan jiru. ABOn hardha haala jabaatee fulduratt utaaluu dandeessisu keessa jira. Homtuu duubatt deebisuu hin danda’u. Injifannoon battala saa Oromiyaa keessatt deeffate yeroon gaarrenii fi sululoota Oromiyaa keessa naanna’ee dhangaa dhahu fagoo hin ta’u.
Haalli subgidduu qabsoo bilisummaa Oromoof mijjaawaa dha. Kaayyoo duubatt deebisanii wanti dhoofsisaniif hin jiru. Anjaa jiru qayyabatanii gam gochuun qooda qabsaawota Oromooti. Hacuuccaa fi balaan Oromiyaatt bu’aa jiru waan callisanii bira taran miti. Kan seexaa qabu iyya ummata Oromoo kan bilisummaa dhowwataman, kan guyyuu beela’aa oolanii bulan, dhukkuba ilmoon nama beeku hundaan qabamanii kanneen waldhaansa hin arganne fi kan gadooda saanii addunyaan dhaggeeffachuu hanqatee fi guyyuu akka baalaa innaa darbu hundaa harca’a jiran tuffatee darbuu hin danda’u. Oromoon Oromiyaa hogganamuu qabu. Yeros qofa kan qabsoon saanii xiyyeeffannoo argatu. Yoo Waaq jedhe, boqonnaan kolonummaa cufamee Demokratik Republik Oromiyaa iftuun dhalachuuf karaa irra jirtii. Oromiyaa bilisi haa jiraattu!
Ulfinaa fi surraan dabaankufootaaf; walabummaa, walqixxummaa fi bilisummaan kan hafaniif; nagaa fi araarri Ayyaana abboolii fi ayyoliif haa tahu!
* Ibsaa Guutama miseensa dhaloota saganta ABO isa jalqabaa baasan keessaa tokkoo.
By Ibsaa Guutama* | March 2013
Tigrawayi were junior partners in the Ethiopian political system. Except for few glitches, the Amaaraa had the upper hand since the fall of Zaagu’ee dynasty. That was disrupted when Kaasaa Maraca, the leader of Tigray, came to power and anointed himself as Yohannis IV, King of Kings of Ethiopia. To reach there, this king of Tigray had severed so many heads of Amaara and others. He subjugated them forcing them on their knees such that they would never raise their heads again. The king of Shawaa, Minilik, and the king of Goojjam, Adaal, accepted his suzerainty unconditionally. It was with green light from him that they started the campaign to colonize countries to their south. The Habashaa Empire is the result of those campaigns. Yohannis was slain during the Matammaa campaign (1889) by the Sudanese. After that, Minilik came forward as the alpha bull in the Habashaa kraal. He retaliated against the Tigrawayi and sent them to slumber for a century. They returned in 1991 with vengeance to be the last of the colonizers and witness when what they had helped do was undone.
After Minilik, four rulers came to power under the leadership of Amaara subduing all opposition by sheer force. They all ruled with threat and terror. From among them, it was Tafarii Makonnin who ruled for a long period (1916-1974), including the five years of Italian occupation. A junta called theDarg replaced him. The Darg, like all its predecessors, ruled with terror. Oromo andHabashaa youth rebelled and took to the mountains under separate organizations. From theHabashaa, Tigrawayi were allied with Eritrea as neighbors should do. The Darg poured fire on all with red terror and weapons of mass destruction. Rebels under Amaara leadership, “EPRP,” were crushed between the Darg and Tigreans as not to pause any threat to them anymore. Those taken as captives from among them were organized into surrogates who later became “Amaara National Democratic Movement.” The Tigrawayi monopolized the empire through them and their likes.
Added to the grudge for humiliation after the fall of Yohannis, the anger Tigrawayi had on the Dargnegatively affected the Amaara after theWayyaanee victory. They dismantled and scattered the army Amaaraa built for a hundred years. They expelled Amaaraa individuals from key positions in the administration and replaced them by Tigrawayi. They recognized the right of nations to self-determination and agreed that they use their language for work and education. That was the right Amaara elites have not recognized to this day. The Tigrawayi accepted the independence of Eritrea against Amaaraa aspirations. They created an “Amaaraa” organization – a reference they did not accept then. Traditionally, followers of the vanquished used to be integrated into the new formation, but not this time.
Tigray’s campaign was led by a strong organization called TPLF. Its leaders were those hardened by the struggle that demanded immense sacrifice. Of all of them, their leader, Mallas Zeenaawi, was a cleverer, active and canning opportunist. TPLF was heavily armed and stronger than any force in the post-Darg Empire. After a month of their arrival, they convened organizations that fought against the Darg, the Diaspora organizations that were not opposed to them, and individuals whom they encouraged to get organized at that very moment, to a “Conference for Peace and Stability.” The Conference ended after approving “The Charter,” and by it, the “Transitional Government” was formed. Prior to that, they started governing as the Ethiopian People’s Revolutionary Democratic Front (EPRDF). That was a collection of organizations formed with prisoners of war from different nationalities. Later, they proclaimed a constitution for administration of the empire that could safeguard rights of peoples and individuals – ending the transitional period.
TPLF’s chasing out the dictator and agreeing on a charter for governance with organizations from different nations; building the EPRDF with organizations of different nations from war captives as equals; having stronger fire power than the others; having powerful supporters from across the sea; and being accepted as the national army by participants of the Conference had given them temporary legitimacy to rule the empire. Next, they allowed opposition parties and registered them to compete for political power. They then scheduled for an open popular election. In preparation for that, parties of Habashaa groups, that had fallen from grace, formed an organization called the “Coalition of Unity and Democracy (CUD).”
The CUD ran for election of 2005 and scared theWayyaanee by amassing major ballots. But, defective tactics resulted in several deaths of CUD supporters and loss of seats won. With that, Mallas got the excuse to put all of their leaders behind bars. By tactics he devised, elders, whom he organized for the purpose, intervened. The elders cajoled the prisoners and made them to apologize. That was achieved in the manner he wanted, and they were released. Since then, groups supported by the Amaaraa were kept at bay.
Had that election been fairly concluded, the winner could have got the legitimacy to rule the empire. The competition for power was only the concern of the colonizers and their apologists, not the forcefully occupied peoples. That election failed to legitimize the Wayyaanee to lead the HabashaaEmpire. That was why human rights abuses increased from year to year. The next election did not also make matters different – rather they proved that democracy would remain a dream in that empire. For this reason, TPLF administration lacked domestic support and had to depend on foreign encouragements.
In later days, Mallas started to focus on strengthening his individual power rather than that of his organization. For this reason, he started to marginalize those who were his comrades in arms. He surrounded himself with younger individuals who did not have loyalty to the TPLF, but himself. For that, he laid down the replacement plan(mattakaakaat) and told EPRDF member organizations to follow suit. That helped him to keep out of way EPRDF leaders who were captives and loyal to the TPLF. Mallas started to spin EPRDF with strong arms after paralyzing the TPLF. Based on his policy, he brought a person called Hailemariam Dasaliny from the South and made him his deputy. Mallas died unexpectedly. Except for the coming home of his corpse, his death, illness and treatment were left untold. That left veterans and the new dumbfounded.
Those whom he had gathered around him did not believe that they could govern without him. For this reason, they swore that they would be guided by the policy laid down for them by their “great leader” (an echo from the Far East). It does not even seem they could eat their meals without praying for blessing from his Ghost. On the recent meeting of the TPLF, leaders, who established the supremacy of Tigrawayi by their sweat and blood, were sent off in accordance with the “mattakaakaat” policy. For this reason, it seems that the power monopoly of the TPLF over the empire is nearing to be challenged. How much that affects the supremacy of Tigray is going to be seen in the course of days.
So far the faces of all atrocities committed were of the children of Tigray. But, henceforth, it seems they have decided to remain behind and push non-Tigreans to the forefront. The new formation fools nobody except themselves. As far as the empire remains in tact, the relation of Ethiopia with its colonies cannot change. It will be only implementing the right of nations to national self-determination that can make the difference; not collections of dictators and captives. The present whitewashed power will not give legitimacy – be it for the empire or for TPLF – even to the small extent it had done under Mallas. But, if the whitewash turns concrete, matters may differ.
Mallas had facilitated the way to become the uncontested dictator pushing aside his organization. The throne he constructed does not seem to fit any other. This time, EPRDF is not filled with members loyal to the TPLF like twenty years ago. Except for those suffering from slave mentality, others, who followed them meekly for fear and terror in the initial stage, are no more there thanks to the “mattakaakaat” policy. For that reason, there is a possibility for surrogates to dare and ask for a share in power and wealth of the empire. The way they are going to resolve that issue could affect not only the political relations in the empire, but also that of the Horn. The four EPRDF member organizations can no more remain under the spell of one man or party without their free will. The time has come for them to decide whether it is only their conscience and interest, or that of a partner that can dictate them. They will either remain part of the imperial household or rivals with their own terms for partnership.
Starting from the Darg era, Amaara elites have been fanning multinational organizations based on the pretension of being Ethiopian, but led by them. Under the Wayyaanee, they were forced by circumstances to form an organization called the “Mallas Amaaraa.” But, it was short-lived because it failed to satisfy the Amaara standard. However, it seems they are starting to feel persecuted for being Amaara, and that no organization under the multinational name has been able to protect their national interest. As a result, they had decided to build one that could take care of Amaaraa interests, and named it “Moresh” (calling one in danger). With the experience they acquired under Tigrawayi, they may be able to realize the problems others had been facing under alien dictators. Difficulties help the reasonable to see things widely and wisely. If they are trying to safeguard their interest as a people and respect for those of others in the same manner, they may be more understood. Unless the Amaara trust them,Habashaa organizations that call themselves multinational may be forced to rethink the good for dictatorship strategies they had been following so far.
There is only one OLF. There are those who want to mock at it being four or five. Titan arum will not change its scent because one says it is incense. Those others will not also escape being called OLF the “titan arum.” True OLF’s principal objective is to establish the independent Republic Oromiyaa and guarantee its well being. The independent Republic Oromiyaa shall be a country – where all will enjoy liberty, equality, fraternity, freedom to form association, and where the rule of law reigns supreme. There, there will be no discrimination or persecution based on race, creed, gender, tribe or nationality. All that will be realized only with a strong organization that puts the kaayyoo ahead of any other interests. A strong organization is expected to be true and honest to the people of Oromiyaa and its members – in its actions and utterances. The time of struggle is not the time of governance. Anyone who stands on the way should be dealt with like the enemy is dealt with.
If an organization is not loose from inside, there will be no way that evil could creep in. For this reason, cleansing one’s house and sealing all holes have priority. Guarding well-being of an organization is a matter of life and death. For all purposes, decisiveness and unwavering commitment to the cause are indispensable characters of a revolutionary. It must be realized that in a world where things move at the speed of light, leg-drugging and procrastination have no place. People should not be left in darkness from knowing what is going around in the world. It is the responsibility of revolutionaries to work for people’s awareness. They are only conscious people who know their rights and can demand for them. The wish of the people is for liberation forces to stand together, and that would have been the ideal one. However, all have to cleanse their homes so that infiltrators, whom one kept away, should not get a chance of getting in by using the other.
The colonizers have stumbled and are staggering. They should not be allowed to regain their balance. This is the time when all have to rally to take advantage of local and international situations. To derail OLF from moving forward and face the challenges, many internal and external campaigns are being conducted. That being so, the great majority of Oromo are stretching their hands to take it across all obstacles. It is only those who stand for its independence who could take the nation to a life of their dreams. The OLF they know is the vanguard of their struggle for freedom and independence. For this reason, all cacophony against it is to pass with the weather. The nation also understands that its struggle could be protracted. That may demand huge sweat and blood of their gallant daughters and sons. The work of the leadership is not only advancing the cause, but also minimizing the cost. Therefore, no time should be wasted listening to gibberish of reactionary elements. They are out there to compromise Oromo national rights for self interest.
For this reason, all nationalists have to rally and thwart any machination against national interests. The present OLF officeholders may be disoriented and sluggish. But, nobody has the moral high ground to question their commitment and devotion to the cause. Nudge them; help them; advice them; tomorrow is another day. Tomorrow, the nation will have new strong leaders to assure continuity of the struggle for liberation and development. That be as it may, still OLF is the strongest organization the Oromo have. In a struggle, there is always advancing and retreating; getting strong and getting weak. Today, OLF is in advancing in a strong state. No one can turn it backwards. The time it reestablishes its headquarters in Oromiyaa and roar in all mountains and valleys will not be far off.
The international atmosphere is conducive for the Oromo national liberation struggle. No compromise, no turning back on the kaayyoo is necessary. It is up to Oromo activists to understand and grab it. Repressions and calamities that are befalling Oromiyaa are not something to be passed with silence. Anyone with conscience can never ignore the plight of people who are denied liberty, who every day go hungry, who suffer from diseases so far known to humans and get no treatment, and whose voice of agony the world has failed to listen to, and are dropping like autumn leaves every passing hour. The Oromo must be led from Oromiyaa. It is only then that their struggle gets attention. The chapter on colonialism is closing, and a vibrant Democratic Republic Oromiyaa is on the way to be brought forth – Waaqaa willing. Viva free Oromiyaa!
Honor and glory for the fallen heroines and heroes; liberty equality and freedom for the living and nagaa and araaraa for the Ayyaanaa of our fore parents!
* Ibsaa Guutama is a member of the generation that drew the first Political program of the OLF.


text:
Didn't find what you were looking for? Why not Create'em!?Sewasew is a community effort where every topic matters.
-
አማን On July 9, 2015 at 08:37 PMStop waiting for the perfect moment. Take the moment you've and make it perfect.
-
አማን On July 10, 2015 at 03:19 PMStop waiting for the perfect moment. Take the moment you've and make it perfect.
ሻምበል አበበ ቢቂላ በደብርሃን ከተማ በደነባ ልዩ ስሟ ጃቶ የምትባል ቦታ ከአባቱ አቶ ቢቂላ ደምሴ እን ከእናቱ ወ/ሮ ውድነሽ መንበሩ ነሐሴ 30 ቀን 1925 ዓ.ም. ተወለደ:: አበበ የቄስ ትምህርት እንደተማረና ከልጅነቱ ጀምሮ የገና ጨዋታ ጎበዝ እንደነበረ ይነገራል:: በመሆኑም ወደ አዲስ አበባ በመሄድ በክብር ዘበኛ በወታደርነት ተቀጠረ::
የ1948ቱ የሜልቦርን ኦሎምፒክ ኢትዮጵያን ወክለው የተሳተፉት አትሌቶች የለበሱት ዩኒፎርም እና አገራቸውን ወክለው መሮጣቸው የፈጠረበት መነሳሳት በሀገር ውስጥ የሚደረጉ የ5ሺ እና 10ሺ ሜትር ውድድሮች ላይ መካፈል ጀመረ:: በወቅቱ በጀግናው ዋሚ ቢራቱ ተይዞ የነበረውን ክብረ ወሰን በማሻሻል እውቅናን አገኘ::
ለ1952 ዓም የሮም ኦሎምፒክ እንዲሳተፍ ከሲውድናዊ አሰልጣኙ ኦኒ ኒስካነን ጋር በጫማም በባዶ እብሩም መለመዳዱን እና በጊዜው በጫማ በሚለማመድበት ሰዓት የተወሰነ ይዘገይ እንደነበረ ይነገራል:: በመሆኑም በባዶ እብሩ ተወዳድሮ ክብረ ወሰን በማሻሻል እና በማሸነፍ የመጀመሪያው የጥቁር ታላቅ አትሌት ሆነ:: በዚህም ድል የተነሳ የጣልያን ጋዜጠኞች “ኢትዮጵያን ለመውረር የጣልይን አገር ወታደር ሁሉ አስፈልጎ ነበር ኢትዮጵያ ግን አንድ ወታደር ብቻ ልካ ድፍን ሮምን ወረረችው” ሲሉም ዘግበው ነበር:: በዚህም የተነሳ Bikila የሚል ከጋዶ እግር ጋር የሚመሳሰል ጫማ ተሰርቶ በአገልግሎት ላይ ይገኛል::
ከዚህ ድል መልስ የከሸፈው የመፈንቅለ መንግስት ሙከራ ጋር በተያያዘ አበበ ተጠርጥሮ ለተወሰነ ግዜ ታስሮም ነገር:: ሁለተኛ የኦሎምፒክ ወርቁንም 1957 ዓ.ም. በቶክዮ አሸንፉአል:: ከዚህም በተጨማሪ በብዙ የአለማቀፍ የማራቶን ውድድር በአንደኛነት ማጠናቀቁ ይገለጻል::
አበበ ከወ/ሮ የውብዳር ወ/ጊዮርጊስ ጋር በትዳር 4 ልጆችን ያፈሩ ሲሆን 1961 ዓ.ም. በተሽለማት መኪና በመንቀሳወስ ላይ እንዳለ አደጋ ደርሶበት ለ5 ዓመታት ከወገቡ በታች ሽባ ሆኖ 1966 ዓ.ም. ከዚህ ዓለም ተለይቷል::
-
Adugna On September 6, 2016 at 07:06 PM
Abbabaa Biqilaa gaafa Hagayya 7, 1932 maatii Oromoo gosa Abbichuu ta'anirraa dhalate; iddoon dhalootasa araddaa Jaatoo jedhamtu kan Mandiidarraa km 25 fagaate argamtuti. Guyyaan dhalootasaa kun guyyaa Maraatoonii Olompiikii Loos Aanjeles ture. Abbabaan ijoollumaatti tiksee ture. Abbabaan boodarra eegduu mootichaa ta'uudhaan maatii isaa gargaaruu waan barbaadeef gara Finfinnee dhaqe. Finfinneettis jalqaba eegduu dhuunfaa ta'uudhaan maatii warra sanyii mootii eeguu jalqabe. Abbabaan atileetii Olompiikii maraatoonidhaan si'a lama mo'ee yoo ta'u irra caala kan ittiin addunyaarratti beekkamu bara 1960 tti Olompiikii Gannaa luka duwwaa kaachudhaan medaaliyaa warqii argachuu isaatini.
Abbabaan garee Olompiikii Itoophiyaatti kan makame dhumarratti yeroo xiyyarri gara Room deemuu ka'uuf jedhutti. Abbabaan garee kanatti kan makame Waamii Birraatu kan taba kubbaa miilaa odoo tabatuu miidhame bakka bu'uudhaani. Meejer Onni Niskanen Abbabaa Biqilaa fi Abbabaa Waaqjiraa maraatoonii akka isaan fiigan godhe. Adidaas, ispoonsariin Olompiikii Gannaa 1960, qophee muraasa qofa qaba ture yeroo Abbabaan qophee itti ta'u filachuu dhaqu; sababa kanaaf qophee itti hin taanet kennameef, kanaafuu itti fayyadamuu hin dandeenye. Fiigichi odoo hin jalqabin sa'a lamaan tokko dura, Abbabaan akkuma yeroo leenjii godhu lukaan kaachuuf murteesse. Leenjisaan isaa Niskanen waa'ee morkattoota isa wajjin fiiganii itti himee akeekkachiisaa ture; kana keessaa tokko lammii Morookoo Raadi Bin Abdiselaam kan lakkoofsa 26 uffatu ture. Sababa hin beekkamneen garu, Raadiin fiigicha dura uffata maraatoonii gurraacha kan lakkoofsa qabu hin arganne ture, kanaafuu uffata yeroo tiraakirraa fi dirreerra fiigu uffatu kan lakkoofsisaa 185 ta'u uffate.
Fiigichi gara galgalaa godhame kun jalqabnisaa fi dhumnisaa aarchii Konistaantiin kan Koloosiyeemii fuuldura jiru ture. Yeroo fiigichaa kana Abbabaan lakkoofsa Raadii 26 barbaaduuf jecha atileetota baayyee bira darbee fiige. Yeroo km20 ta'u, Abbabaa fi Raadiin(kan lakkoofsa 185 uffate) atileetota fiigaa jiran isaan kaanirraa faagaatanii addatti bahan. Abbabaan nama lakkoofsa 26 uffatee barbaaduf jecha gara fuuldura ittuma fufe; Raadiin isa bukee fiigaa namicha jiru ta'uu hin barre. Jarri lamaan amma 500m ga'anitti wajjin fiigaa turan; meetira 500 booda, Abbabaan furguffamee bahee xumure. Abbabaan sa'aatii riikardii ta'e 2:15:16.2 galmeessuun moo'ate. Moo'icha kanaanis, Abbabaan nama gurraacha Aafrikaa medaaliyaa warqii Olompiikirratti argate kan jalqabaa ta'ee galmaa'e. Abbabaan Raadii sekendii 25n dursee fixe. Fiigicha booda, Abbabaan yeroo maaliif akka luka duwwaa kaate yoo gaafatamu "addunyaan marti biyyikoo Itoophiyaan yeroo hunda kutaannoo fi gootummaan akka moo'attu akka baran gochuufi" jedhee deebise.
Ji'a Mudde 1960, yeroo Hayila Sillaaseen Biraazil daawwachaa jiruu, humni eegdota mootichaa jeneraal Mangistuu Niwaayin geggeeffamun fonqolcha mootummaa geggeessan. Ilma Hayila Sillaasee angafa Asfa Wasan mootii godhanii muudan. Sababa kanaan lollii Finfinnee walakkaatti geggeefame, dhuka'aan masaraa mootichaa keessatti dhuka'ee namoonni mootichatti dhiyeenya qaban baayyeen du'an. Abbabaan fonqolcha kana keessatti hirmaachuu baatus, yeroo gabaabadhaaf hidhamee mana hidhaa ture. Eegdonni mootichaa kan lubbuun hafan hundisaanii hin bittineeffaman. Gaazexaan tokko akka ibsetti: "Abbabaan lubbuunsaa kan hafteef sababa madaaliyaa warqii sanaafi".
Bara 1961, Abbabaan maraatoonii biyya Giriik, Jaappaan, fi koshissa Chekosilovaakiyaatti fiigee hundumaa moo'ate. Abbabaan Maraatoonii Boosten kan 1963 irratti fiigee 5ffaa ta'ee xumire - Abbabaan fiigicha maraatoonii fiige odoo hin moo'atin kan xumure kana qofa. Abbabaan gara biyyaatti deebi'ee dorgommii kamirrattuu odoo hin hirmaatin ture amma 1964 tti ture. Bara 1964 Finfinneetti dorgomee, sa'a 2:23:14 xumure. Olomppikki Gannaa Tookiyoo kan 1964 jalqabuu guyyaa 40 dura, Abbaana naannoo Finfinneetti odoo shaakalliirra jiruu, dhukkubbiin itti dhaga'amuu jalqabe. Dhukkubbiin maalirraa akka dhufe hin barre ture. Odoo dhukkubbii kana moo'uf yaaluu of wallaalee gaggabee kufe. Battalumatti gara man yaalaatti yoo geeffamu dhukkuba appendesaayitis ta'uun barame. Abbaabaadhaafis yaalin baqaqsanii hodhuu godhameefi. Kanan yeroo gabaabaa booda odoo dhibee isaarraa bayyanachaa jiruuyyuu hoospitaalichuma keessatti alkan alkan fiigicha salphaa jalqabe.
Abbabaa Biqilaa gara Tookiyoo deeme, garuu hin dorgoma jedhamee hin yaaddamne. Fiigicharrattis ni hirmaate. Abbabaan tooftaadhuma bara 1960 itti fayyadametti fayyadame: hanga kiilomeetira 20tti wal fuuldurarra jiran wajjin fiiguu, achii booda suuta suuta saffisa dabaluu ture. Kiilomeetira 15 yeroo ga'an, kan isa wajjin ture lammii Oostiriyaa Roon Kilarak fi lammii Aayerlaandi Jiim Hoogaan qofa ture. Kiilomeetira 20 booda, Hogan qofatu isaan dorgoma ture, kiilomeetira 30 bodda, Abbabaan Hoogaanin sekendii 40 yoo dursu lammii Jaappaan kan sadaffaarra jiru Kokichi Tsuburaya daqiiqaa lamaan dursa ture. Istaadiyeemii kobaa seene yoo seenu ummanni 70,000 sagalee guddaadhaan hiyyanii isa simatan. Dorgommichaas sa'aatii riikardii Olompiikii ta'een 2:12:11:2 moo'ate, kunis daqiiqaa 4, sekendii 8n atileetii lammaffaa ba'e lammii Biriiten Basil Heatley dursa. Kokichi Tsuburaya sadaffaadhaan xumure. Abbabaan seenaa Olompiikii keessatti nama maraatoonii si'a lama moo'ate kan jalqabaati. Erga fixee booda Abbabaan daawwattoota ajaa'ibsiise: nama hin dadhabiin fakkaata, sochii qaama diddiriirsuu jalqabe. Boodarra yoo dubbatus itti fufee kiilomeetira 10 fiiguu nan danda'a ture jedheera. Abbabaan yeroo biyyatti deebi'u akka gootaatti simannaan godhameefi. Mootichis ol isa guddisee, konkolaataa mataasaa, Voolswaagan Biitil adii kenneefi.
1968tti, Abbabaa fi Maammoo waldee fiigicha jalqaban (Abbabaaf lakkoofsa 1 kennameef). Yeroo kana garuu Abbabaan erga kiilomeetira 17 fiigee booda sababa miidhama jilbasaa mirgaarra ga'een addaan kutee ba'e. Akka Bud Greenspan's Favorite Stories, dookimenterii Olompiikii, jedhutti, Abbabaan figicha jalqabuuf guyyaa muraasa dura odoo fiiguu lafee xiqqoo miilasaa cabse. Kan yeroo dheeraa wajjin fiigaa turee fi hiriyaansaa Maammoo Waldee yeroo madaaliyaa warqii nyaatu taa'ee ilaale. Maammoo Waldee booda akka jedhetti, Abbabaan odoo hin miidhamne ta'ee medaaliyaa warqii hin nyaata ture. Bara 1969, yeroo jeequmsa ummatta finfinnee keessa turetti, Abbabaan odoo Volsiwaagan Biitilisaa hoofuu barattootaa hiriira nagaa bahanirraan qaba jedhee odoo yaalu konkolaatansaa karaarraa gortee boolla keessa buute, isas achi keessatti ciniintee qabdee ba'uu dhowwite. Erga konkolaataa keessaa baafamee booda harkaa fi miilasaa sochoosuu hin daddhabe. Biyya Ingilaandi Hospitaala Istook Mandeviil keessatti baqaqsanii yaalun godhameefi. Achii booda fooyya'ee harkasaa sochoosu yoo danda'u millisaa garuu akkasummatti socho'uu didee hafe. Nisaksen Abbabaan akka inni dorgommii aarcherii kan atileetota wiilcheeriin deemanii akka dorgomu amansiise, Abbabaanis maraatoonii Olompiikii isa dhufu wiilcheeridhaanan moo'adha jedhee qoosa ture.
Abbabaan akka keessummaa addaatti Olompiikii Gannaa 1972 kan Muuniikitti geggeffamerratti haffeerrame; achitti namni biyyasaa Maammoo Waldeen yeroo inni carraa Abbabaadhaan qixxaachuuf qabu fashaleesse arge. Maammoon lammii Ameriikaa Firaank Shorter fi lammii Beeljiyeem Karel Lismont tti aanee sadaffaa ba'e. Shorter erga madaaliyaa fudhatee booda, gara Abbabaa deemee harkasaa qabachuun kabajasaa ibse. Gaafa Onkoloolessa 25, 1973 Abbabaa Biqilaa Finfinneetti umurii waggaa 41 tti du'e; sababiin du'asaas dhiigni sammuu keessatti dhangala'uudhan kan dhufee fi balaa konkolaataa wagga afur dura irra ga'een kan ka'e ture. Abbabaan haadha manaa fi ijoolleesaa afur dhiisee du'e. Awwaalcha isaarratti ummata 75,000 ta'utu argame. Imperer Hayila Sillaaseenis guyyaa boo'ichaa biyyoolessaa goota kanaaf labsani. Gaazexoonni Aafrikaa hundi maqaasaa jajuudhaan atileetota isaaniif kaka'umsa akka ta'u dubbatan; atileetonni kun kaansaani ergasii madaaliyaa warqii nyaatani. Abbabaan reeffisaa Finfinneetti Bataskaana Qul. Yooseefitti awwaalame. Erga inni due'ee wagga shan booda, Fiigdota Karaa Niwuu Yoork kabajasaaf jecha badhaasa waggaa waggaan geggeeffamu hundeesse - Badhaasa Abbabaa Biqilaa badhaasni jedhamu kun namoota fiigicha dheeraaf gumaacha addaa godhaniif kennama. Istaadiyeemiin Finfinee jiru tokko kabaja isaaf jecha maqaa isaatin moggaafame. Manni barumsaa Ameerikaan Kominiitii Iskuul kan Finfinnee jiru jiminaaziyeemii tokko bara 1960n gara dhumaa keessa maqaa isaan moggaase. Hagayya 2005, gargaarsa Dhaabbata Ifa Abdii fi deeggartoota isaa Isaabeel fi Deev Welaandiin, manni barumsaa Oromoo Yaayya Abbabaa Biqilaa Mana Barumsaa Sadarakaa Tokoffaa jedhamu yaaddannoo isaaf ummata Madiidaatiin dhaabbate. Manni barumsaa kun araddaa Jaatoorraa meetira mana dhibbatti lakkaa'amu fagaata.
Wabii: Seenaa Abbabaa Biqilaa
Similar topics
በላይ ዘለቀ ማን ነው? ጀግና ያሠኙት ሥራዎቹ ምንድን ናቸው?
ወታደራዊ ደርግ አጼ ኃይለስላሴን ከስልጣን ሲያውርድ ያከናወናቸው መርሃ ግብሮች ምን ይመስሉ ነበር?
አቡነ ጴጥሮስ በኢጣልያኖች በአደባባይ ሲገደሉ ሂደቱ እና በዕለቱ የታዩት ክስተቶች ምን ይመስሉ ነበር?
የአፄ ቴዎድሮሥ ወደ ሥልጣን አመጣጥ ምን ይመሥል ነበር?
የመጀመሪያው የአማርኛ ልቦለድ ደራሲ ማን ይባላሉ? የድርሰቱስ ስም ምን ይባላል?


text:
Miidiyaalee of harkaa qabuunis guyyaa filannoo sanatti buufata irraa fageenya tahe namni fagaachuu akka qabu dubbataa, buufatni filannoos eegumsa guddaadhaan akka eegamu mootummaan wayyaanee humna qabuu fi caasaa isaa jabeeffataa kan jiruudha. Karoora Qeerrooguddaan filannoo mootummaa buufataalee jiran hunda jeequu fi fesheleessuudha kunis Yeroo ammaa dhaabbilee barnootaa yuuniversitiilee keessatti FDG eegale filannoon akka hin adeemamneef taasifamuu eegale, FDG dura dhaabbachuufis humni mootummaa wayyaanee meeshaa barattoota nagaa irratti dhukaasuu fi boombii darbataa jiraachuu gabaasa Qeerroo garagaraa ni hubatama. Akka walii galaatti guyyaa boruu irraa eegalee Finfinnee yuuniversitii, manneen barnootaa sadarkaa garagaraa fi koollejjiwwan keessatti itti fufa. Torbee keessa jirru kana keessa
Yuuniversitiilee hunda keessatti barattootni barumsa hin barannu, bilisumma booda baranna jechuudhaan barumsa dhaabanii kan jiran Yuuniversitii Wallagga, Amboo,Finfinnee, Adaamaa, Bulee Horaa,Madda Walaabuu,Jimmaa fi Mattuu, akkasuma mana barumsaa sadarkaa garagaraatti barumsi kennamaa hin jiru.
Filanoodhaan Bilisummaa akka hin dhufne uummanni oromoo hunduu kan beekuudha. Paartileen mormitootaa yeroo ammaa Filannoodhaan injifanna, filannoodhaan uummata Oromoo bilisa baasna jedhanii lafa dhiitan shira mootummaan wayyaanee bara isaanii guutuu irratti xaxaa bahe xiinxilanii baruu dadhabuun filannoodhaan akka injifannoon dhufuutti lafti nun gahin jedhu, caasaan paartiwwan kanneen akka OFC keessa
jiran gara FDGtti luucca’uudhaan furmaanni diddaa jabeessuun tahuu hubatanii Filannoo wayyaanee jeequu irratti bobbahaa jiru, keessattuu dargaggooni guyyaa filannoo sanatti buufataalee jiran hunda jeequu, fincila kaasuun filannoon akka hin gaggeeffamne irratti qophayanii jiru.
Buufata Filannoo hunda jeequu fi fincila kaasuun furmaata ta’uu irraa kan hafe filanoodhaan mootummaan wayyaanee aangoo gadhiisuu akka hindandeenye hubatamee amma FDG eegale kun itti fufaa jira. Sodaa kanaan uummata sabboontota oromoo hedduu mana hidhaatti guuruu eegaltee jirti kun furmaata hin tahu, uummanni oromoos hidhamuun ajeefamuunis qabsoo keenyarra boodatti nun deebisu jedhee diddaa jabeessee jira.